KUALA LUMPUR, 28 Julai - Kebajikan dan kesihatan orang asli terus diberi perhatian. Menerusi Nota Persefahaman antara Jabatan Kemajuan Orang Asli (JAKOA) dengan Kementerian Kesihatan, beberapa perkara digariskan termasuk perkhidmatan perubatan percuma. Menurut Timbalan Menteri Pembangunan Luar Bandar, Datuk Hasbi Habibollah, kebajikan pesakit dan keluarga pesakit orang asli di Hospital Orang Asli Gombak akan ditambah baik.  Ini termasuk pemberian makanan, penyediaan alat sokongan perubatan, pergigian dan bekalan diet khas secara percuma.

(Timbalan Menteri Pembangunan Luar Bandar, Datuk Hasbi Habibollah)

Selain itu, penyediakan perkhidmatan pemeriksaan kesihatan secara percuma bagi tujuan kemasukan pelajar ke IPT dan bekerja dalam perkhidmatan awam. "Pemeriksaan kesihatan Doktor Pakar adalah secara percuma melalui surat pengecualian bayaran (GL) dari JAKOA. Prosedur-prosedur perubatan yang memerlukan bayaran tambhan seperti pemasangan implan, juga di bawah tanggungjawab JAKOA, keutamaannya kepada golongan B40," katanya Bengkel semakan semula Nota Persefahaman dan garis panduan yang lengkap bakal diperhalusi bulan hadapan setelah semua pihak terlibat menyiapkan garis panduan masing-masing.


Mini Zoo Kuala Krai kembali beroperasi selepas 17 tahun

KUALA KRAI, 28 Julai- Setelah 17 tahun, pembukaan semula Mini Zoo Kuala Krai, Kelantan pasti dapat mengimbau kembali memori dan nostalgia penduduk negeri itu.  Menurut Menteri Besar Kelantan, Datuk Ahmad Yakob, pengoperasian satu-satunya zoo di negeri Kelantan itu dapat meningkatkan lagi aktiviti pelancongan khususnya di jajahan Kuala Krai. Pembangunan berkonsepkan ‘symbiotic pith’ iaitu Manusia dan Alam itu menelan kos sebanyak RM2.5 juta dan menempatkan lebih 50 spesis haiwan termasuk unta, kerbau albino, burung kakak tua dan iguana.  “Kita harap zoo ini akan main peranan penting untuk anak-anak kita, untuk rakyat tempatan menjadi lokasi pelancongan terbaik dan kita harap semua pengunjung tidak mengancam keselamatan binatang-binatang yang ada dan jaga kebersihan," katanya.  Beliau berkata demikian pada sidang media sempena Majlis Perasmian Mini Zoo Kuala Krai dan Program Jjupo Mata Bersama Rakyat Jajahan Kuala Krai. Mengulas lanjut, Datuk Ahmad berkata, selain menggalakkan pelancongan domestik, pembinaan mini zoo itu juga mampu dijadikan pusat konservasi hidupan liar selain perkembangan ekonomi setempat. Mini Zoo Kuala Krai telah beroperasi selama berpuluh-puluh tahun sebelum ditutup dan diganti dengan Taman Burung pada tahun 2005 sebelum ditutup sepenuhnya pada tahun 2011 ekoran kos perbelanjaan makanan haiwan yang tinggi.

(Menteri Besar Kelantan, Datuk Ahmad Yakob (kiri) ketika Majlis Perasmian Mini Zoo Kuala Krai dan Program Jjupo Mata Bersama Rakyat Jajahan Kuala Krai)


Kempen Pemilikan Rumah (HOC), 117,538 unit rumah dijual

KUALA LUMPUR, 28 Julai - Sebanyak 117,538 unit rumah dijual menerusi Kempen Pemilikan Rumah (HOC). Ia melibatkan nilai jualan RM92.5 bilion dan diskaun RM15.8 bilion.

(Timbalan Menteri Perumahan dan Kerajaan Tempatan (KPKT), Datuk Seri Dr Ismail Abd Muttalib)

"Kempen Pemilikan Rumah (HOC) yang bermula sejak Januari 2019 telah ditamatkan pada 31 Disember 2021. Walau bagaimanapun, penyerahan dokumen masih lagi berjalan untuk perjanjian jual beli (SPA). Selain itu, Kerajaan telah bersetuju untuk meneruskan kempen HOC bagi pembelian rumah pertama bernilai RM500,000 dan ke bawah sehingga 31 Disember 2025," katanya.Berdasarkan data Pusat Maklumat Harta Tanah Negara, bagi data awalan suku pertama tahun 2022, terdapat 35-ribu 592 unit rumah siap dibina tidak terjual yang bernilai 22.45 billion ringgit. Jumlah itu berkurang berbanding suku keempat 2021 iaitu 36-ribu 863 unit rumah siap dibina tidak terjual yang bernilai 22.79 billion ringgit. Datuk Seri Dr Ismail menjawab pertanyaan ahli parlimen Iskandar Puteri, Lim Kit Siang.


Jawatankuasa Kumpulan Kerja Bersama dicadang ditubuhkan dengan Amerika Syarikat

KUALA LUMPUR, 28 Julai - Satu Jawatankuasa Kumpulan Kerja Bersama dicadang ditubuhkan di antara Malaysia dengan Amerika Syarikat selepas beberapa dakwaan buruh paksa wujud. Ia berikutan terdapat lapan syarikat Malaysia dikenakan Perintah Sekatan Pelepasan (WRO) oleh Jabatan Kastam dan Perlindungan Sempadan Amerika Syarikat. Syarikat tersebut terdiri daripada pengeluar produk sarung tangan getah dan kelapa sawit.

(Timbalan Menteri Sumber Manusia, Datuk Awang Hashim)

"Bagi memastikan isu buruh paksa dapat ditangani secara teratur, Menteri Sumber Manusia telah mengadakan lawatan ke Washington, Amerika Syarikat pada 8 hingga 13 Mei 2022. Semasa lawatan ini, beliau telah bertemu dengan pihak-pihak berkepentingan seperti Jabatan Buruh Amerika Syarikat, Jabatan Negara Amerika Syarikat dan US CBP. Semasa pertemuan ini, Menteri Sumber Manusia telah mencadangkan supaya satu Jawatankuasa Kumpulan Kerja Bersama dapat ditubuhkan bagi memastikan adanya hubungan baik di antara kedua-dua negara. Cadangan ini disambut baik dan dipersetujui oleh US CBP," katanya.Tambahnya, pihak kementerian juga melaksanakan pindaan terhadap beberapa undang-undang perburuhan bagi memastikan usaha membasmi amalan buruh paksa dapat dilaksanakan dengan lebih serius.  Antara undang-undang yang telah dipinda adalah Akta Kerja 1955 [Akta 265] yang telah memasukkan peruntukan berhubung buruh paksa dan akan dikuatkuasakan pada 1 September 2022.

Melalui jawatankuasa ini, Awang berkata, pelbagai program kerjasama dijangka dapat dijalankan seperti program pembangunan kapasiti, perkongsian maklumat dan teknologi serta sesi dialog bersama pihak berkepentingan seperti kesatuan sekerja dan industri.

Beliau berkata, sejak dua tahun kebelakangan ini, lapan syarikat Malaysia dikenakan Perintah Sekatan Pelepasan (WRO), iaitu syarikat produk sarung tangan getah dan kelapa sawit.

Pada tahun lalu, katanya dua daripada lapan syarikat berkenaan telah dilepaskan daripada perintah itu selepas mengambil langkah pencegahan dan tindakan sewajarnya bagi mengatasi perkara ini.

“Ini termasuk dengan membuktikan bahawa produk yang dibuat, dihasilkan, atau dikilangkan tidak melibatkan sebarang amalan buruh paksa,” katanya

Datuk Awang Hashim menjawab pertanyaan ahli parlimen Sungai Buloh, R. Sivarasa.


Kes jenayah komersial, KDN bekerjasama dengan Interpol

KUALA LUMPUR, 28 Julai - Kementerian Dalam Negeri (KDN ) melalui Polis Diraja Malaysia (PDRM) terus bekerjasama dengan Polis Antarabangsa (Interpol). Ia bagi menumpaskan kes jenayah komersial terutama membabitkan penipuan dalam talian. Pada Jun 2019, PDRM berkerjasama dengan Agensi Polis Kebangsaan Korea selain pihak berkuasa Singapura dan Hong Kong.

(Timbalan Menteri Dalam Negeri, Datuk Seri Dr Ismail Mohamed Said)

"Operasi bersama dengan Korea National Police agensi dimana empat pusat panggilan perjudian dalam talian di kawasan Lembah Klang telah diserbu melibatkan tangkapan warga Korea yang terlibat dalam perjudi dalam talian dimana warga Korea telah menjadi mangsa," katanya ketika menjawab soalan tambahan Wakil Beufort Datuk Seri Azizah Mohd Dun.Selain itu, pihak PDRM bekerjasama dengan Polis Singapura dan Hong Kong bagi menangani Macau Scam dan Love Scam dimana tiga suspek warga asing Nigeria bersama dengan 14 pemegang akaun penipuan dalam talian di Malaysia.Polis Taiwan juga turut bekerjasama dengan PDRM dalam memberkas warga Malaysia yang membuat penipuan dalam talian di Taiwan dengan kerugian RM2.9 juta.


Indonesia tarik balik pembekuan tenaga kerja ke Malaysia, sistem pengambilan PDI diintegrasi jadi saluran tunggal

JAKARTA, 28 Julai- Indonesia akan menarik balik sekatan kemasukan tenaga kerjanya ke Malaysia berkuatkuasa 1 Ogos dengan sistem pengambilan sedia ada pekerja Perkhidmatan Domestik Indonesia (PDI) diintegrasi antara Jabatan Imigresen Malaysia dan Kedutaan Besar Indonesia di Kuala Lumpur.Menteri Sumber Manusia, Datuk Seri M. Saravanan berkata integrasi sistem itu akan berperanan sebagai saluran tunggal pengambilan dan kemasukan PDI ke Malaysia seperti yang dipersetujui dalam Memorandum Persefahaman PDI (MOU PDI) sebelum ini."Sistem ini akan beroperasi dalam masa tiga minggu lagi di bawah pengawalseliaan Kumpulan Kerja Bersama Malaysia-Indonesia," katanya dalam kenyataan bersama rakan sejawat Indonesia Ida Fauziyah.Beliau berkata satu projek rintis akan dilaksanakan bagi tempoh tiga bulan sebaik integrasi sistem selesai bagi memastikan sistem saluran tunggal ini beroperasi dengan lancar."Oleh yang demikian, pihak Indonesia bersetuju untuk menarik kembali sekatan kemasukan PDI dan Tenaga Kerja Indonesia (TKI) ke Malaysia bermula Ogos 1," kata Saravanan.Pada 13 Julai, Indonesia memaklumkan mengenai keputusan membekukan sementara kemasukan semua pekerja negara itu ke Malaysia kerana tidak menggunakan sistem tunggal seperti yang dipersetujui sebelumnya.Ini berikutan Jabatan Imigresen terus menggunakan System Maid Online (SMO) dalam urusan permohonan pembantu rumah warga asing oleh majikan biarpun kedua-dua negara bersetuju menggunakan satu saluran iaitu OCS menerusi MoU PDI yang dicapai pada April lepas.Saravanan percaya penyelesaian isu-isu dalam MOU PDI ini akan mendorong kepada kelancaran kemasukan pekerja warga Indonesia ke Malaysia dalam sektor pekhidmat domestik mahupun sektor lain yang dibenar untuk penggajian pekerja warga asing.Justeru beliau mengingatkan majikan yang mana kuota pekerja warga asing mereka telah diluluskan oleh Kementerian Sumber Manusia untuk segera membuat bayaran levi kepada Jabatan Imigresen Malaysia. Saravanan berada di Jakarta sempena mesyuarat Kumpulan Kerja Bersama antara Malaysia dan Indonesia sebagaimana yang digariskan dalam MOU PDI yang telah selesai bersidang semalam.Mesyuarat itu telah membincangkan isu-isu dasar dan teknikal dalam pelaksanaan MOU PDI yang telah ditandatangani pada 1 April 2022.Terdahulu, Ida berkata persetujuan bersama tentang langkah-langkah yang diperlukan penting untuk memastikan pelaksanaan MoU secara menyeluruh khususnya Sistem Satu Saluran (OCS).

Sebelum ini, Kumpulan Kerja Bersama itu telah menemui beberapa isu pelaksanaan daripada segi dasar dan teknikal yang boleh menjejaskan pelaksanaan MoU."Kami setuju untuk mengambil semua langkah yang diperlukan untuk memastikan norma dan prosedur yang ditetapkan dalam MoU dipatuhi sepenuhnya oleh semua pihak dengan melibatkan agensi atau lembaga berkaitan dalam pemerintahan memasing-masing," katanya.Beliau berkata keberkesanan pelaksanaan daripada komitmen yang dibuat dalam MoU itu juga penting sebelum Indonesia menghantar semula PDI ke Malaysia Ogos nanti. -BERNAMA


KKM komited beri penerangan kepada ibu bapa tentang kepentingan vaksinasi kanak-kanak

KUALA LUMPUR, 28 Julai - Kementerian Kesihatan (KKM) terus komited dalam memberi penerangan kepada masyarakat terutama ibu bapa tentang kepentingan vaksinasi terhadap kanak-kanak.Tujuannya, memastikan kanak-kanak mendapat perlindungan sepenuhnya daripada jangkitan COVID-19 dan mencegah jangkitan yang lebih serius.Untuk itu, beberapa langkah sedang dipergiat bagi memberi kesedaran tentang pemberian vaksin kepada golongan tersebut.Antaranya, melalui hebahan di media cetak dan eloktronik. Selain itu, menggalakkan ibu bapa mendapatkan janji temu imunisasi di klinik kesihatan yang berdekatan.

(Timbalan Menteri Kesihatan 1, Datuk Dr. Noor Azmi Ghazali)

Sehingga 26 Julai lalu 1,767,078 atau 49.8 peratus kanak-kanak berusia 5-11 tahun telah menerima sekurang kurangnya 1 dos vaksin manakala 1,485,265 lagi telah melengkapkan dua dos vaksin. "Kebimbangan kita sekarang ini kes naik sekarang, masuk hospital naik, masuk PKRC naik, penggunaan katil naik, ventilator naik, sebab itu tadi saya ambil keputusan melaui nasihat supaya kanak-kanak diberikan dos tambahan untuk melengkapkan dos premir 8 minggu dos kedua, kita bagi dos ketiga, bagi terkena jangkitan COVID-19,"menjawab pertanyaan wakil Bachok, Tuan Nik Mohamad Abduh Nik Abdul Aziz.

Sementara itu, sehingga kini, tiada percubaan klinikal terhadap keluaran yang mengandungi ekstrak kanabis bagi tujuan perubatan sedang dijalankan. Justeru, Kementerian Kesihatan mengalu-alukan permohonan untuk menjalankan percubaan klinikal terhadap keluaran mengandungi ekstrak kanabis bagi tujuan tersebut. Timbalan Menteri Kesihatan 1, Datuk Dr. Noor Azmi Ghazali berkata, sekiranya terdapat pihak yang mempunyai bukti saintifik yang mencukupi, pihak berkenaan boleh mengemukakan permohonan pendaftaran keluaran tersebut kepada Pihak Berkuasa Kawalan Dadah untuk dipasarkan. "KKM tidak menolak kajian terhadap keberkesanan kanabis perubatan malah sekiranya ada keluaran yang berkaitan perubatan kanabis yang telah diluluskan penggunaannya di negara luar, syarikat boleh mendaftarkan keluaran tersebut di Malaysia," katanya ketika menjawab soalan wakil Muar Syed Saddiq Syed Abdul Rahman.


Pembelian petrol dan diesel melebihi 20 liter perlu permit khas - Nanta

PUTRAJAYA, 28 Julai- Syarikat berskala kecil, organisasi atau individu yang ingin membeli petrol dan diesel daripada stesen minyak untuk kegunaan persendirian dengan kuantiti melebihi 20 liter perlu memohon permit khas di bawah Akta Kawalan Bekalan 1961, kata Datuk Seri Alexander Nanta Linggi."Mana-mana pihak yang membeli dengan kuantiti kurang daripada 20 liter termasuk kes-kes kecemasan adalah dibenarkan dan tidak memerlukan permit khas," kata Menteri Perdagangan Dalam Negeri dan Hal Ehwal Pengguna itu dalam kenyataan hari ini.Kenyataan itu dikeluarkan bagi menjelaskan laporan media dan media sosial berhubung larangan pembelian bahan api petrol dan diesel menggunakan tong drum, plastik atau apa-apa bekas tanpa kebenaran di bawah Akta Kawalan Bekalan 1961.Tular di media sosial hantaran seorang individu yang memaparkan sehelai kertas bertulis antaranya “Semua kenderaan bernombor pendaftaran Malaysia dilarang membeli petrol dan diesel dengan menggunakan drum, tong plastik atau apa-apa bekas kecuali mendapat kebenaran bertulis Pegawai Bekalan”.Nanta berkata di bawah peruntukan undang-undang Akta Kawalan Bekalan 1961, setiap stesen minyak mesti mempunyai lesen di bawah akta terbabit bagi membolehkan stesen minyak berkenaan berurus niaga dengan minyak petrol dan diesel.Antara syarat lesen tersebut adalah stesen minyak tidak dibenarkan menjual bahan api diesel dan semua gred petrol kecuali pada tangki asal kenderaan berkenaan atau yang telah diluluskan agensi berkaitan dan pihak yang mendapat kebenaran daripada Kementerian Perdagangan Dalam Negeri dan Hal Ehwal Pengguna (KPDNHEP) di bawah peruntukan Akta Kawalan Bekalan 1961, katanya.

Menteri Perdagangan Dalam Negeri dan Hal Ehwal Pengguna (KPDNHEP),Datuk Alexander Nanta Linggi

Nanta berkata pihak yang telah diberi kebenaran untuk membeli minyak petrol dan diesel melalui permit khas itu boleh menggunakan tong drum, plastik atau apa-apa bekas yang bersesuaian mengikut kuantiti harian yang telah diluluskan.Antara pihak yang telah mendapat permit khas daripada KPDNHEP adalah pengguna forklift, sektor pertanian dan penternakan, pengusaha industri makanan, penduduk di kawasan pedalaman, pengguna pengangkutan air untuk enjin bot serta nelayan separuh masa (bukan pemegang kad e-nelayan), katanya.Nanta berkata permohonan permit khas itu boleh dibuat melalui sistem Mysubsidi Permit Khas secara dalam talian di portal http://permitkhas.kpdnhep.gov.my atau hadir sendiri ke mana-mana pejabat KPDNHEP berhampiran dan kelulusan akan diberikan dalam tempoh kurang dari tujuh hari."Permit khas ini adalah percuma dan tidak dikenakan apa-apa bayaran serta terbuka kepada semua pihak yang berkelayakan," katanya.


41 buah kenderaan disita SPAD, dibida dalam lelongan awam

(Pengarah Jabatan Pengangkutan Jalan (JPJ) Negeri Sembilan, Hanif Yusabra Yusuf)

SEREMBAN, 28 Julai - Kesemua 41 buah kenderaan yang telah disita oleh Suruhanjaya Pengangkutan Awam Darat (SPAD) berjaya dibida dengan jumlah keseluruhan bidaan sebanyak RM288,350 dalam Lelongan Awam Siri 2/2022.Menurut Pengarah Jabatan Pengangkutan Jalan (JPJ) Negeri Sembilan, Hanif Yusabra Yusuf, daripada jumlah berkenaan, hanya 23 buah kenderaan sahaja yang boleh dilesenkan manakala 18 buah kenderaan lagi tidak boleh didaftar.Seramai 77 pembida menyertai acara lelongan tersebut.

(Antara kenderaan yang dilelong dalam Lelongan Awam Siri 2/2022)

"Jumlah kenderaan yang akan dilelong dalam lelongan awam siri 2/2022 adalah seperti berikut iaitu 21 buah motosikal,12 buah van, enam buah motokar pelbagai utiliti, sebuah jip dan sebuah bas, jumlah keseluruhan kenderaan yang dilelong adalah sebanyak 41 buah," kata beliau ketika ditemui media di sini.Lelongan awam JPJ Negeri Sembilan mencatat jumlah kutipan hampir RM2.7 juta melibatkan 847 kenderaan berjaya dilelong sejak tahun 2015 hingga 2022.Daripada jumlah berkenaan, 128 kenderaan merupakan kenderaan klon iaitu kenderaan yang digunakan di atas jalan raya atau mana-mana premis menyerupai kenderaan motor yang berdaftar dari segi jenis, buatan, model dan nombor pendaftaran.


Kerajaan Negeri Sarawak serius soal integriti tangani rasuah

KUCHING, 28 Julai - Kerajaan negeri Sarawak serius dalam memastikan budaya integriti diamalkan pada setiap peringkat. Timbalan Menteri di Jabatan Premier Sarawak, Integriti dan Ombudsman, Dato Murshid Dr. Diraja Juanda Jaya menegaskan ia bagi memastikan tiada ketirisan berlaku seterusnya memerangi gejala rasuah.Beliau turut menasihati setiap Ketua Kaum dan Masyarakat menjadi mata dan telinga kerajaan, dalam memastikan setiap projek yang dijalankan di kawasan masing-masing dilaksanakan dengan telus selain berhati-hati dalam menyokong sesuatu projek. "Pihak berkuasa akan sentiasa memantau fail dokumen melibatkan integriti dan tiada siapa pun yang akan terlepas."Kalau Suruhanjaya Pencegahan Rasuah Malaysia (SPRM) buat serbuan ini akan menjejaskan reputasi, oleh itu jangan mudah menyokong sesuatu perkara tanpa pengetahuan dan usul periksa," katanya ketika berucap merasmikan Program Jelajah Integriti di Sibu pada Rabu.

(Kempen #KAMEKSIKMOKRASUAH bersama Yayasan Anti Rasuah Malaysia Sarawakdi Kingwood Hotel, Sibu pada Rabu/FOTO Facebook YARMS)

Tambahnya lagi, semua ketua kaum dan masyarakat diseru untuk mengamalkan peraturan yang telah ditetapkan terutamanya dalam mengurus Jawatankuasa Keselamatan dan Kemajuan Kampung (JKKK) masing masing.


JAKOA atasi isu keciciran pendidikan orang asli - Mahdzir

(Datuk Seri Mahdzir Khalid ketika menjawab pertanyaan Ahli Parlimen Parit, Datuk Mohd Nizar Zakaria di Dewan Rakyat)

KUALA LUMPUR, 28 Julai - Isu keciciran pendidikan dalam kalangan orang asli menjadi keutamaan kepada Jabatan Kebajikan Orang Asli (JAKOA) bagi mengatasi masalah tersebut. Menteri Pembangunan Luar Bandar, Datuk Seri Mahdzir Khalid berkata JAKOA kini telah mengenal pasti pelajar terbabit melalui data yang telah dikumpulkan.  Tambah beliau, pegawai pendidikan mengambil tindakan berjumpa pelajar yang dikenal pasti bagi mengatasi isu berkenaan.

"Sampai darjah enam ada (pelajar) yang berhenti terus dan ini kita dah 'identify' (kenal pasti) data daripada JAKOA, dari kampung mana, dalam JAKOA yang pergi jumpa dengan keluarga itu untuk ambil bawa ke sekolah," kata beliau ketika menjawab pertanyaan Ahli Parlimen Parit, Datuk Mohd Nizar Zakaria di Dewan Rakyat, hari ini.Menurut Mahdzir, kini terdapat lebih 900 pelajar dalam kalangan orang asli menuntut di institut pengajian tinggi tempatan manakala 53 lagi kini menuntut di luar negara.  Setakat ini tiga jenis sistem persekolahan digunakan bagi masyarakat orang asli iaitu sekolah jenis berasrama bermula darjah satu hingga enam, Sekolah K9 (K-Nine) yang menempatkan pelajar dari darjah satu hingga tingkatan tiga dan sekolah jenis campuran.


Dua maut nahas kereta, treler di LPT1

TEMERLOH, 28 Julai- Dua maut manakala dua lagi mangsa terselamat dalam satu kemalangan melibatkan dua buah kenderaan di Kilometer 126 Lebuhraya Pantai Timur (LPT1) menghala ke Kuantan berhampiran hentian Rehat & Rawat (R&R) Temerloh, awal pagi tadi.  Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, kemalangan membabitkan kenderaan jenis Produa Myvi dan sebuah lori treler.  Mangsa yang maut dikenali sebagai Tan Wee Li, 39 tahun, dari Cheras, Kuala Lumpur dan Nur Susilawati Che Deraman, 35 tahun dari Sungai Lembing, Kuantan, menaiki kenderaan jenis Myvi.  Pihak bomba menerima laporan berhubung kejadian pada pukul 2.47 pagi tadi sebelum enam pegawai dan anggota Balai Bomba dan Penyelamat Temerloh, bersama dua jentera bergegas ke lokasi kejadian.  Akibat kemalangan, pemandu dan penumpang dari kenderaan Myvi meninggal dunia di tempat kejadian, manakala pemandu dan penumpang treler selamat serta tidak mengalami sebarang kecederaan.

Kemalangan melibatkan sebuah treler dan Perodua Myvi berlaku di Kilometer 126 LPT1, dekat Temerloh, kira-kira jam 2.47 pagi tadi / Foto JBPM

Mangsa yang maut dilaporkan tersepit sebelum dikeluarkan oleh pihak bomba dan penyelamat dengan menggunakan peralatan menyelamat.  Mayat kemudiannya diserahkan kepada polis untuk tindakan selanjutnya.


Dua kanak-kanak maut dalam kejadian tanah runtuh di Kota Kinabalu

KOTA KINABALU, 28 Julai- Dua kanak-kanak maut manakala dua individu lagi cedera dalam kejadian tanah runtuh yang menghempap sebuah rumah didiami satu keluarga di Taman Elok, Jalan Bukit Nenas, di sini, malam tadi.Penolong Pengarah Bahagian Operasi Negeri Jabatan Bomba dan Penyelamat Malaysia Sabah Misran Bisara berkata kanak-kanak perempuan Norain Jaziz, 11, dan kanak-kanak lelaki Isa Sabri, 2, meninggal dunia di Hospital Queen Elizabeth (HQE) di sini selepas tertimbus dalam kejadian itu.Beliau berkata mangsa dewasa yang tertimbus ialah Siti Nur, 28, mengalami kecederaan patah tangan dan suaminya Sabri Botong, 28, cedera ringan di kaki, kini sedang menerima rawatan di hospital yang sama.“Bomba menerima panggilan pada pukul 8.26 malam tadi dan setibanya di tempat kejadian mendapati berlaku tanah runtuh menghempap sebuah rumah yang didiami sembilan sekeluarga di kawasan kejadian. Lima ahli keluarga selamat.“Mangsa berusia dua tahun (Isa) telah dihantar untuk mendapatkan rawatan ke hospital (HQE) sebelum pasukan bomba tiba di lokasi kejadian, dua lagi yang tertimbus berjaya dikeluarkan bomba dan orang awam,” katanya ketika dihubungi pemberita di sini hari ini.Misran berkata mangsa kemudian diberikan rawatan awal oleh Pasukan Perkhidmatan Penyelamatan Perawatan Kecemasan (EMRS) dan dikejarkan ke hospital dengan menggunakan jentera EMRS serta ambulans.

Lokasi kejadian tanah runtuh yang mengorbankan dua kanak-kanak di Jalan Bukit Nenas, Kota Kinabalu. - Foto JBPM Sabah

Beliau berkata seramai 10 anggota dari Balai Bomba Penyelamat (BBP) Kota Kinabalu bersama tiga jentera dan 12 anggota dari BBP Lintas bersama dua jentera terlibat dalam operasi tersebut.“Setelah memastikan tiada lagi bahaya lain terlibat, operasi ditamatkan pada pukul 10.00 malam,” katanya.


Kedah cadang pemasangan sistem amaran awal demi keselamatan penduduk

ALOR SETAR, 28 Julai - Kerajaan negeri akan mencadangkan supaya sistem amaran awal bencana segera dipasang di Lata Celak Kampung Iboi, Kupang di Baling bagi mengelak risiko kemalangan jiwa dan kerosakan harta benda di kawasan itu selepas ini.Pengerusi Jawatankuasa Agama, Pendidikan dan Sumber Manusia negeri, Datuk Najmi Ahmad berkata pemasangan sistem itu sekurang-kurangnya dapat memberi peringatan kepada penduduk untuk segera menyelamatkan diri sekiranya aliran puing berulang lagi.

"Kita memang memberi keutamaan kepada keselamatan penduduk. Di peringkat kerajaan negeri sudah bertindak pantas dalam menangani persoalan ini dan saya difahamkan pemasangan sistem amaran ini sudah di peringkat kajian," katanya.Tambah Najmi, pemantauan berterusan turut dijalankan pihak berkuasa di kawasan Sungai Iboi jika berlaku hujan luar biasa dan kenaikan paras air sungai.Dalam kejadian 4 Julai lalu, lebih 800 rumah penduduk terutama di Kampung Iboi serta sekitar Kupang di Baling terjejas termasuk 17 kediaman lenyap dan 18 lagi rosak teruk terkena kayu hanyut yang dibawa kepala air dari arah Gunung Inas.


Kerajaan belanja RM6.2 bilion rawat penyakit akibat merokok

KUALA LUMPUR, 28 Julai - Kerajaan membelanjakan RM6.2 bilion bagi merawat pesakit merokok pada tahun 2020.Menteri Kesihatan, Khairy Jamaluddin Abu Bakar berkata kos rawatan itu dijangka meningkat sehingga RM8.8 bilion menjelang tahun 2030.

"Ramai mungkin tidak tahu kos yang ditanggung kerajaan ini adalah lebih tinggi daripada jumlah kutipan cukai produk tembakau iaitu hanya sekitar RM3 bilion," kata Khairy menerusi hantaran di laman Tiktoknya.Tambah Khairy, kos rawatan bagi seorang pesakit rokok elektronik (Vape) atau Vaping Associated Lung Injury (EVALI) juga semakin membimbangkan."Bagi seorang pesakit EVALI lebih RM150,000 diperlukan bagi tempoh 12 hari kemasukan ke hospital. Ia sangat mahal, industri rokok elektronik atau vape sekarang adalah tidak dikawal."Dengan adanya Rang Undang-undang (RUU) Kawalan Produk Tembakau dan Merokok, industri rokok elektronik dapat dikawal selia. Kita boleh pastikan cecair vape yang dijual dikawal dengan baik dan lulus ujian makmal, jadi pengguna tidak akan jatuh sakit," katanya.


Jumlah siswazah menganggur turun kepada 4.1 peratus tahun lepas

KUALA LUMPUR, 28 Julai - Bilangan siswazah menganggur berkurangan kepada 4.1 peratus tahun lalu.Ketua Perangkawan, Datuk Seri Dr Mohd Uzir Mahidin berkata menurut data yang dikeluarkan oleh Jabatan Perangkaan (DOSM), 33.9 peratus siswazah menganggur adalah dalam kalangan kelompok berkaitan dengan bidang kemahiran. Katanya, mengikut statistik Siswazah 2021 bilangan graduan di Malaysia ialah 5.61 juta tahun lalu mewakili 22.1 peratus daripada penduduk yang bekerja dan berumur 15 tahun ke atas.

"Pada 2021, ekonomi Malaysia secara beransur memperoleh semula momentum ke arah pemulihan, dan seterusnya memupuk keadaan pasaran buruh yang lebih sihat pada tahun itu berbanding 2020. "Sehubungan itu bilangan graduan yang bekerja meningkat lima peratus kepada 4.57 juta orang tahun lalu berbanding 4.35 juta orang pada tahun 2020," katanya menerusi kenyataan.Tambah Mohd Uzir, ketika negara memasuki tahun kedua mengharungi krisis kesihatan awam yang memerlukan pelaksanaan pelbagai sekatan sosial dan ekonomi, cabaran struktur pasaran buruh kekal seperti yang ditunjukkan oleh peningkatan pengangguran yang berterusan.Beliau berkata dari perspektif sektor ekonomi, 77.4 peratus graduan bekerja dalam sektor perkhidmatan, diikuti 13.7 peratus dalam sektor pembuatan dan enam peratus dalam sektor pembinaan.


NGO digesa untuk bersama kerajaan, bantu keluarga Malaysia tangani cabaran

KUALA LUMPUR, 28 Julai - Gabungan Pertubuhan Bukan Kerajaan (NGO) Keluarga Malaysia dan Yayasan Generasi Malaysia digesa memainkan peranan dalam menggembleng ahlinya menjadi ‘mata dan telinga’ kerajaan bagi membantu mengurangkan sebarang cabaran yang dialami Keluarga Malaysia.Perdana Menteri, Datuk Seri Ismail Sabri Yaakob berkata kerajaan percaya sebarang perancangan yang dibuat dan sedang dilaksanakan mampu mencapai kejayaan jika mendapat sokongan semua pihak termasuk NGO.

"NGO tidak harus bersikap tunggu dan lihat tetapi perlu lebih proaktif dan bertindak menerusi ahli-ahli bagi membantu mengurangkan sebarang cabaran yang dialami Keluarga Malaysia."Saya berharap agar semua NGO dapat menubuhkan kumpulan atau bergabung untuk membentuk sebuah kumpulan yang lebih besar dan berpengaruh untuk tujuan tersebut," katanya ketika berucap merasmikan Persidangan Gabungan NGO Keluarga Malaysia dan Anugerah Perdana NGO Malaysia di sini, malam tadi.Tambah Datuk Seri Ismail, prestasi Indeks Kebahagiaan Rakyat Malaysia bagi 2021 yang menunjukkan masyarakat negara ini mencatatkan tahap bahagia pada skor 6.48 mata, tidak membuat kerajaan berasa selesa kerana banyak lagi yang perlu dilakukan untuk meningkatkan kesejahteraan Keluarga Malaysia."Kerajaan sentiasa berusaha untuk membela nasib setiap ahli Keluarga Malaysia tanpa membiarkan sesiapa pun terpinggir atau tertinggal daripada arus kemajuan dan kemakmuran negara," katanya.


Siti Nuramira bukan pemegang kad OKU - JKM

KUALA LUMPUR, 27 Julai- Jabatan Kebajikan Masyarakat (JKM) menafikan Siti Nuramira Abdullah yang didakwa menyebabkan suasana tidak harmoni dalam kalangan penganut agama Islam, adalah pemegang kad Orang Kurang Upaya (OKU).JKM dalam kenyataan hari ini memaklumkan berdasarkan semakan rekod Sistem Maklumat Orang Kurang Upaya (SMOKU) mendapati Siti Nuramira bukan pemegang kad OKU.“Pihak media diminta untuk mendapatkan pengesahan daripada JKM terlebih dahulu bagi memastikan perkara yang dilaporkan adalah sahih,” menurut JKM susulan tular infografik di laman media sosial berkenaan perkara itu.JKM juga berharap laporan berkenaan diperbetulkan segera oleh pihak berkaitan bagi mengelakkan salah faham dalam kalangan masyarakat terutamanya bagi menjaga sensitiviti golongan OKU.Pada 13 Julai lepas, Siti Nuramira, 26, mengaku tidak bersalah di Mahkamah Sesyen di sini atas kesalahan yang didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas. -BERNAMA

(Pada 13 Julai lepas, Siti Nuramira mengaku tidak bersalah di Mahkamah Sesyen di sini atas pertuduhan mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas)


Selangor berbelanja RM56 juta selenggara Stadium Shah Alam dan kompleks sukan

SHAH ALAM, 27 Julai- Kerajaan Selangor mendakwa membelanjakan kira-kira RM56 juta sejak Pakatan Harapan mengambil alih negeri itu bagi membaik pulih dan menaik taraf Stadium Shah Alam serta beberapa komponen lain di Kompleks Sukan Shah Alam.Menteri Besar, Datuk Seri Amirudin Shari berkata, perbelanjaan tersebut berdasarkan kepada keperluan semasa bagi memastikan stadium itu berada dalam keadaan baik."Setiap tahun semenjak diuruskan Majlis Bandaraya Shah Alam hingga diserahkan secara rasmi oleh DEFM pada tahun 2017 atau 2018 kita berbelanja RM5 juta hingga RM6 juta setahun berdasarkan kepada keperluan semasa untuk memastikan stadium ini sentiasa dalam keadaan yang baik dan mampu untuk menjalankan aktiviti yang lazimnya boleh diadakan di kawasan terbabit termasuk konsert, aktiviti dewan di Stadium Malawati dan juga Stadium Shah Alam sudah pasti perlawanan melibatkan Piala Malaysia dan juga pasukan Red Giant," kata Amirudin.Jelas Amirudin, pada 2015 hingga 2017, sebanyak RM11.745 juta dibelanjakan bagi menaik taraf kemudahan tandas, bilik korporat VIP dan VVIP, pemasangan kamera litar tertutup, membaiki bumbung stadium serta lampu limpah padang.Selain itu, katanya, sebanyakRM2.22 juta hingga RM5 juta lagi dibelanjakan bagi baik pulih beberapa kemudahan seperti mengecat pagar stadium, pembersihan beam dan naik taraf tandas serta bumbung.Tambah Amirudin, perbelanjaan tersebut tidak termasuk kos penyelenggaraan berskala kecil sepanjang tempoh berkenaan.Amirudin berkata demikian ketika menjawab enam soalan bertulis secara serentak daripada Ketua Pembangkang, Datuk Rizam Ismail dan lima Ahli Dewan Undangan Negeri lain dalam sidang Dewan Undangan Negeri Selangor di Shah Alam, hari ini.

(Menteri Besar, Datuk Seri Amirudin Shari menjawab soalan pada sidang DUN Selangor)


UNIKL BMI catat sejarah bina bangunan tenaga sifar bersih pertama di Malaysia

GOMBAK, 27 Julai- UniKL British Malaysian Institute (UniKL BMI), mencatat sejarah apabila membina bangunan pertama di Malaysia berstatus Bangunan Tenaga Sifar Bersih. Menurut Menteri Pembangunan Luar Bandar, Datuk Seri Mahdzir Khalid, bangunan akademik tiga tingkat Kampus UniKL BMI di Gombak itu akan menghasilkan lebih banyak tenaga elektrik daripada yang digunakan melalui kaedah penjimatan tenaga mapan. “Reka bentuk bangunan tersebut juga membantu pengurangan pelepasan karbon ke udara selaras dengan usaha kerajaan untuk mengadaptasikan Matlamat Pembangunan Lestari atau Sustainable Development Goals, (SDGs) di Malaysia.UniKL BMI menerima geran sebanyak RM12.5 juta untuk pembangunan modal insan di bawah program RMK11 bagi menyediakan kemudahan pengajaran dan pembelajaran pelajarnya bagi pengkhususan berkaitan tenaga lestari." Beliau berkata demikian pada sidang media selepas merasmikan Forum Tenaga Lestari dan Majlis Pelancaran Projek Pembinaan Bangunan UniKL Sustainable Energy Living Lab di UniKL BMI. Turut hadir, Ketua Pengarah MARA, Datuk Azhar Abdul Manaf dan Presiden/Ketua Pegawai Eksekutif UniKL, Datuk Dr. Roziah Omar. Jelas Mahdzir, pembinaan bangunan itu bagi kegunaan program Sarjana Muda Kejuruteraan Teknologi Elektrikal dalam bidang Tenaga Lestari beserta Sijil Kecekapan Profesional dalam Rekabentuk Sistem Fotovoltaik Solar dan Pengurus Tenaga Elektrik Berdaftar di bawah Suruhanjaya Tenaga.UniKL kata Mahdzir, dijangka menghasilkan seribu graduan Ijazah Sarjana Muda Kejuruteraan Teknologi yang diiktiraf di peringkat antarabangsa dalam sektor tenaga lestari, tenaga diperbaharui dan kecekapan tenaga menjelang tahun 2030.Ia sekaligus bagi memenuhi prospek permintaan tenaga kerja dan berkemahiran tinggi bagi industri berkaitan tenaga di Malaysia. “UniKL juga merupakan satu-satunya universiti yang telah ditauliahkan oleh Sustainable Energy Development Authority (SEDA) Malaysia untuk menjalankan program Rekabentuk Sistem Fotovoltaik Solar (GCPV Systems Design)." Selain kampus UniKL BMI, sebuah lagi kampus UniKL iaitu UniKL Malaysia France Institute (UniKL MFI) di Bangi, Selangor turut menawarkan program berkaitan mikro hidro.Program itu mampu menyumbang kepada pelaksanaan Bekalan Elektrik Luar Bandar (BELB) di bawah Kementerian Pembangunan Luar Bandar (KPLB), meliputi kaedah alternatif seperti solar hibrid dan mikro hidro.Ia termasuk program pemasangan lampu jalan dan bekalan elektrik kampung-kampung tradisional di luar kawasan operasi pihak berkuasa tempatan (PBT) di seluruh negara. "UniKL akan memainkan peranan yang amat penting dalam menyediakan tenaga mahir bagi sektor Tenaga dan Kecekapan Tenaga dengan adanya tenaga mahir yang mencukupi," kata Mahdzir. Sementara itu, Forum Tenaga Lestari yang julung kalinya dianjurkan oleh UniKL BMI dengan kerjasama Sustainable Energy Development Authority (SEDA) Malaysia.Forum turut menampilkan ahli-ahli panel tempatan dan antarabangsa yang terdiri daripada pakar dalam bidang tenaga diperbaharui dan kecekapan tenaga. Antaranya Pengarah Kanan, Smart Glass Division AGC Asia Pacific Pte Ltd, Singapura, Masayuki Hayashi,Pengarah Pembangunan Teknikal & Fasilitasi, Sustainable Energy Development Authority (SEDA) Malaysia, Ts. Steve Anthony Lojuntin dan Pengarah dan Profesor Solar Energy Research Institute (SERI), Universiti Kebangsaan Malaysia, Prof. Datuk Ts. Dr. Kamaruzzaman Sopian,Turut terlibat, Pengarah Urusan, IEN Consultants Sdn Bhd, Gregers Reimann dan Ketua Projek, UniKL Sustainable Energy Living Lab, UniKL BMI, Mohd Akram Dandu.

(Menteri Pembangunan Luar Bandar, Datuk Seri Mahdzir Khalid)(Menteri Pembangunan Luar Bandar, Datuk Seri Mahdzir Khalid menurunkan tanda tangan sejurus tiba di


Gangguan bekalan elektrik di PIA pulih sepenuhnya

BAYAN LEPAS, 27 Julai- Gangguan bekalan elektrik di Lapangan Terbang Antarabangsa Bayan Lepas kini pulih semula.Beberapa kawasan di Pulau Pinang turut mengalami gangguan bekalan elektrik, termasuk Lapangan Terbang Antarabangsa Bayan Lepas.Tinjaun krew RTM Pulau Pinang mendapti rata-rata kakitangan di lapangan terbang terbabit mengalami kesukaran dalam urusan harian buat seketika.Antara kawasan yang terjejas ialah Bayan Lepas dan Seberang Jaya.Akibat gangguan elektrik tersebut, beberapa kilang di kawasan perindustriaan Bayan Lepas terpaksa dihentikan untuk sementara waktu.

(Operasi di PIA berjalan seperti biasa selepas bekalan elektrik kembali pulih petang tadi)


RUU: larang rokok, peranti dijual kepada individu lahir 2007 dan seterusnya

KUALA LUMPUR, 27 Julai - Rang Undang-undang Kawalan Produk Tembakau dan Merokok 2022 yang antara lain memperuntukkan larangan individu yang lahir pada 2007 dan seterusnya, merokok, membeli atau memilik produk tembakau atau peranti merokok dibentang untuk bacaan kali pertama di Dewan Rakyat.Menurut rang undang-undang itu, individu berkenaan yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika disabitkan kesalahan. Individu yang lahir pada 1 Jan 2007 dan seterusnya yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda tidak melebihi RM5,000, jika sabit kesalahan. Rang undang-undang itu turut mencadangkan larangan penjualan produk tembakau, bahan merokok atau produk pengganti tembakau tiruan kepada individu yang lahir pada 1 Jan 2007 dan seterusnya serta larangan produk-produk itu diberikan sebagai pemberian atau hadiah. Menurut rang undang-undang itu, pihak yang didapati bersalah menjual apa-apa produk tembakau, bahan merokok, produk pengganti tembakau atau peranti merokok kepada individu yang lahir sebelum 1 Jan 2007 dan masih belum mencapai 18 tahun pada tarikh akta tersebut berkuat kuasa boleh didenda tidak melebihi RM10,000 atau dipenjarakan tidak melebihi dua tahun atau kedua-duanya jika sabit kesalahan. Individu yang lahir sebelum 1 Jan 2007 yang masih belum mencapai 18 tahun pada tarikh akta itu berkuat kuasa tidak boleh membeli, merokok atau memiliki produk tembakau, bahan merokok, produk pengganti tembakau atau peranti merokok, apabila disabitkan boleh didenda tidak melebihi RM1,000. Mengenai kawalan penjualan produk berkenaan, rang undang-undang itu memperuntukkan denda tidak lebih RM20,000 atau dipenjarakan tidak lebih setahun atau kedua-duanya terhadap individu yang menjual atau mempamer produk tembakau, bahan merokok, produk pengganti tembakau atau peranti merokok kepada mereka yang lahir pada 1 Jan 2007 dan seterusnya.

Individu didapati melakukan kesalahan kali kedua dan berikutnya kerana menjual serta mempamer produk tembakau kepada individu yang lahir pada 1 Jan 2007 dan seterusnya dicadang didenda tidak lebih RM30,000 atau dipenjarakan tidak lebih dua tahun atau kedua-duanya. Bagi pertubuhan perbadanan yang melakukan kesalahan itu untuk kali pertama, dicadang dikenakan denda tidak kurang RM20,000 dan tidak lebih RM100,000 atau dipenjarakan tidak lebih dua tahun atau kedua-duanya.Bagi kesalahan kali kedua dan berikutnya, pertubuhan perbadanan, boleh didenda RM50,000 dan tidak melebihi RM300,000 atau dipenjarakan tidak lebih dua tahun atau kedua-duanya.Bagi tujuan penguatkuasaan, pegawai yang dilantik dan diberi kuasa dibenarkan membuka bagasi, bungkusan, atau bekas lain dan memeriksa produk-produk tembakau, bahan merokok, peranti merokok atau peranti merokok tiruan dan sebagainya yang terkandung di dalamnya. Selain itu, pegawai tersebut diberi kuasa untuk memberhentikan, menggeledah dan menyita apa-apa pengangkut sekiranya pegawai itu mempunyai sebab munasabah untuk mengesyaki suatu kesalahan di bawah peruntukan rang undang-undang berkenaan sedang atau telah dilakukan. Menurut rang undang-undang itu, seseorang pegawai yang dilantik boleh menggeledah dan menyita tanpa waran sekiranya mempunyai sebab munasabah untuk mempercayai bahawa penangguhan dalam mendapatkan waran geledah akan menjejaskan penyiasatan. Rang undang-undang itu dibentang oleh Menteri Kesihatan Khairy Jamaluddin yang menyatakan bacaan kali kedua akan dibentang pada persidangan sama.Turut dibentang untuk bacaan kali pertama di Dewan Rakyat hari ini Rang Undang-undang Makanan (Pindaan) 2022 sebagai kesinambungan bagi pembentangan Rang Undang-undang Kawalan Produk Tembakau dan Merokok 2022. - BERNAMA


Kereta bertembung, satu maut enam lagi cedera

HULU TERENGGANU, 27 Julai- Seorang maut manakala enam lagi cedera dalam kemalangan di KM 05 Jalan Gaung-Kuala Ping-Teris dekat Selekoh Kampung Tajin, Hulu Terengganu. Insiden melibatkan sebuah kenderaan pelbagai guna, MPV dan sebuah kereta.  Mangsa maut dikenali sebagai, Mohd Ruzaini Daraman, 55 tahun.  Dalam kejadian tersebut, MPV yang membawa tiga penumpang itu dari Sungai Tong setiu ke arah Kuala Berang.  Bagaimanapun semasa tiba di selekoh, kereta mangsa yang membawa dua penumpang dari arah Kuala Berang menghala ke rumahnya di Kg Kuala Jeneris masuk ke laluan MPV berkenaan mengakibatkan kedua-dua kenderaan itu bertembung.Mangsa maut dibawa ke Unit Forensik Hospital Hulu Terengganu untuk bedah siasat.  Manakala enam lagi yang cedera berusia antara 6 hingga 79 tahun dirawat di Hospital Hulu Terengganu.  Ketua Polis Daerah Hulu Terengganu, Superitenden Mohd Adli Mat Daud ketika dihubungi mengesahkan kejadian.

(Kemalangan berlaku di KM 05 Jalan Gaung-Kuala Ping-Teris dekat Selekoh Kampung Tajin)


Ciri pintar rangkaian Grid Nasional percepat pemulihan gangguan elektrik

KUALA LUMPUR, 27 Julai - Tenaga Nasional Berhad (TNB) memberi jaminan bekalan elektrik di negara berada dalam keadaan stabil dan mampu dipulihkan dengan segera jika terdapat gangguan.Ini seperti yang dibuktikan dalam kejadian gangguan bekalan di beberapa kawasan tengah hari tadi.Ketua Pegawai Eksekutif TNB, Datuk Ir. Baharin Din dalam satu kenyataan berkata, hasil kecekapan pasukan teknikal TNB, proses pemulihan dapat dilaksanakan dengan pantas, selain ciri-ciri pintar rangkaian Grid Nasional itu sendiri yang memudahkan kerja pengesanan dan pemulihan bekalan."Kami telah dapat menyelesaikan masalah gangguan dalam tempoh wajar, malah ada kawasan yang pulih seawal 20 minit selepas terputus bekalan.""Pemulihan bekalan dapat dilaksanakan dengan lebih cekap hasil pelaburan secara berterusan TNB memodenkan grid termasuk mendigitalkannya agar rangkaian pembekalannya lebih stabil, fleksibel dan konsisten,” katanya mengulas kejadian tersebut.

Ir. Baharin yang juga Presiden TNB menjelaskan kejadian yang berpunca daripada kerosakan di Pencawang Masuk Utama (PMU) Yong Peng North, Johor itu adalah kes terpencil.Justeru, beliau optimis menyatakan TNB akan terus menyediakan bekalan elektrik yang berdaya harap dengan sentiasa melaksanakan senggaraan dan membuat pelaburan bagi meningkatkan keupayaan sistemnya."Keupayaan kami memulihkan bekalan hari ini adalah berikutan pelaburan besar dan berterusan TNB bagi menaik taraf sistem dengan sokongan Suruhanjaya Tenaga dan Kementerian Tenaga dan Sumber Asli," katanya lagi.Baharin seterusnya memohon maaf kepada pengguna yang terlibat dengan gangguan bekalan itu dan TNB akan menjalankan siasatan terperinci bersama pihak Suruhanjaya Tenaga (ST) bagi mengambil langkah-langkah pencegahan dan usaha penambahbaikan.Kerosakan di PMU Yong Peng North di Yong Peng itu tidak melibatkan sebarang kebakaran dan telah pun beroperasi sepenuhnya.


Gangguan bekalan elektrik di Negeri Sembilan kembali pulih

SEREMBAN, 27 Julai- Gangguan bekalan elektrik secara tiba-tiba hari ini telah kembali pulih di kesemua kawasan di Negeri Sembilan.Menurut kenyataan Ketua Wilayah Tenaga Nasional Berhad (TNB) Negeri Sembilan/Melaka, Ahmad Fadhli Aziz, di Negeri Sembilan, tiga daerah mengalami gangguan bekalan elektrik sementara iaitu Seremban, Port Dickson dan Tampin.Kejadian tengah hari tadi turut menyebabkan beberapa perkhidmatan seperti di Institut Memandu RDS Driving Academy Sendirian Berhad yang terletak di Seremban Dua tergendala.Ia melibatkan gangguan sistem pembelajaran khususnya bagi mengemaskini data pelajar.Mereka turut terpaksa menjalankan tugasan di luar bangunan berikutan keadaan gelap dan cuaca yang panas."Sebabkan perkara ni kami terpaksa buat kerja di luar kerana dalam pejabat pun gelap sistem pun tidak boleh guna tidak boleh semak sistem, rekod calon dan macam-macam masalah lagi apabila berlaku perkara macam ni," kata Zawiyah Mohd Jaafar, Penyelia Bahagian Operasi RDS Driving.Terdahulu TNB Careline menerusi Facebook dan Twitter rasminya, mengesahkan terdapat gangguan bekalan elektrik di beberapa kawasan di seluruh negara.

( Zawiyah Mohd Jaafar, Penyelia Bahagian Operasi RDS Driving)


DUN Belia Melaka akan dibincangkan dalam Mesyuarat Kerajaan Negeri bulan depan

AYER KEROH, 27 Julai- Dewan Undangan Belia Melaka masih di peringkat permurnian dan bakal dibincangkan dalam Majlis Mesyuarat Kerajaan Negeri pada Ogos.  Exco Belia, Pembangunan Belia, Sukan dan Badan Bukan Kerajaan (NGO), V.P Shanmugam berkata, kertas kerja berkaitan permohonan peruntukan dan kelulusan juga akan diketengahkan sekali menerusi mesyuarat itu.  Katanya, penubuhan Dewan Undangan Belia Melaka merupakan perancangan pembangunan belia yang komprehensif bermatlamat melahirkan belia yang sempurna dari aspek rohani, fizikal, intelektual, berilmu, berbudaya, berdikari dan bersemangat sukarela berteraskan prisip Rukun Negara.  Menurutnya, calon belia bagi dewan undangan tersebut mestilah berusia antara 18 hingga 35 tahun dan mereka merupakan belia dari persatuan yang aktif dan mendapat sokongan daripada belia di dewan undangan yang diwakilinya.

(Exco Belia, Pembangunan Belia, Sukan dan Badan Bukan Kerajaan (NGO), V.P Shanmugam)


Melaka bakal bangunkan pusat data bernilai lebih RM1 bilion

AYER KEROH, 27 Julai- Sebuah pusat data bakal dibagunkan di Melaka, membabitkan nilai pelaburan lebih RM1 billion.Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata, pelaburan sebuah syarikat daripada China itu dijangka menjadi pusat data kedua terbesar di Malaysia dan pembangunan dijangka mengambil masa setahun. Katanya, pemilihan Melaka berdasarkan kedudukannya yang strategik selain mempunyai kabel dasar laut yang menghubungkan dunia seterusnya membolehkan pelabur mengembangkan program pelaburan digital yang akan beroperasi di negeri itu.  Beliau berkata, projek pembinaan di atas tanah seluas lapan hektar di Ayer Keroh itu bukan sahaja bakal memberi impak kepada Melaka malah juga negara dalam semua aspek termasuk ekonomi, sumber manusia dan sebagainya.  "Tanah untuk pusat data ini sudah pun dikenal pasti dan diuruskan oleh kerajaan negeri untuk urusan pembelian tanah tersebut dan proses sedang berjalan sekarang," kata Ab Rauf. Beliau berkata demikian ketika ditemui di luar dewan pada Persidangan Ketiga Penggal Pertama Dewan Undangan Negeri Melaka ke-15 di Seri Negeri Ayer Keroh.  Dalam pada itu, Datuk Seri Rauf berkata, kerajaan negeri telah menandatangani Non Disclosure Agreement (NDA) bersama syarikat terbabit bagi menjaga kerahsiaan maklumat dan tidak boleh mendedahkan lebih lanjut mengenai pelaburan berkenaan.

(Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh)


Melaka siasat peningkatan kes guru stress

AYER KEROH, 27 Julai- Kerajaan Negeri Melaka mengarahkan Jabatan Pendidikan Negeri (JPN) menyiasat peningkatan jumlah guru bersara awal di negeri itu disebabkan tekanan kerja.  Ketua Menteri Melaka, Datuk Seri Sulaiman Md Ali berkata, pihaknya akan mengambil maklum dapatan daripada hasil siasatan sebelum diketengahkan kepada kerajaan persekutuan khasnya Kementerian Pendidikan (KPM).  "Saya mengambil serius bebanan tugas guru yang kian mencabar dan saya akan siasat 600 guru yang stress di negeri Melaka ni."Semalam ada juga guru yang berhenti awal akibat tidak tahan dengan bebanan kerja ini di Melaka kita akan minta pihak berkenaan terutama Jabatan Pendidikan Negeri untuk lihat perkara ini dan memaklumkn pada saya apa yang boleh pihak kerajaan negeri ketengahkan kepada kerajaan peringkat pusat" kata Sulaiman. Beliau berkata demikian ketika ditemui di luar dewan pada Persidangan Ketiga Penggal Pertama Dewan Undangan Negeri Melaka ke-15 di Seri Negeri Ayer Keroh.  Semalam, dibahaskan di dalam dewan seramai 648 guru iaitu 4.63 peratus daripada jumlah 13,976 guru di negeri Melaka dikenal pasti menghadapi tekanan melalui Sistem Pengurusan Perkhidmatan Kaunseling (e2PK), Kementerian Pendidikan Malaysia.  Daripada jumlah tersebut seramai 23 guru berada pada tahap stress dan 28 guru berada tahap kemurungan.

(Ketua Menteri Melaka, Datuk Seri Sulaiman Md Ali)


Inisiatif Smart Sawah LZNK bantu jamin bekalan makanan asas kepada asnaf

ALOR SETAR, 27 Julai- Usaha Lembaga Zakat Negeri Kedah LZNK membangunkan inisiatif Smart Sawah Berskala Besar Asnaf, di lebih 200 hektar tanah sawah di Kedah, membantu menjamin bekalan makanan asas kepada golongan asnaf. Sultan Kedah Al Aminul Karim Sultan Sallehuddin Sultan Badlishah memuji usaha tersebut dan berharap dapat diikuti oleh institusi lain bagi memperkasakan ekonomi umat Islam. Titah baginda inisiatif tersebut telah memperkasa ekonomi petani setempat dengan memberi peluang pekerjaan disamping meningkatkan hasil dan menjimatkan kos petani. "Beta amat yakin,sekiranya usaha-usaha yang dilakukan ini dapat diikuti oleh institusi-institusi yang lain dan dibantu sepenuhnya oleh semua pihak, terutamanya organisasi-organisasi korporat dan insitusi kewangan islam yang lain, pasti usaha pembangunan ummah sebegini akan terus berkembang, demi maslahah umat keseluruhannya," titah Sultan Kedah.Sultan Kedah bertitah demikian dalam ucapan perasmiaan secara maya pada Muzakarah Cendekiawan Syariah Nusantara Ke-16. Muzakarah anjuran bersama International Centre for Education in Islamic Finance University, International Shari’ah Research Academy For Islamic Finance, Research Management Centre dan LZNK di Alor Setar. Turut hadir Pengerusi Jawatankuasa Agama Pendidikan dan Sumber Manusia Datuk Najmi Ahmad dan Ketua Pegawai Eksekutif LZNK Datuk Syeikh Zakaria Othman. Berhubung penganjuran muzakarah tersebut , titah baginda peranan institusi-institusi zakat tidak lagi terhad kepada urusan zakat, sedekah,infaqdan wakaf sahaja,malah turut merangkumi perjuangan untuk memerangi dan memastikan bahawa setiap muamalat yang dilakukan oleh umat Islam, adalah berasaskan kepada hukum Syarak. Baginda menyeru Majlis Agama di setiap negeri, badan dan organisasi korporat serta orang ramai berganding bahu mencari kaedah yang terbaik, bagi menyatukan usaha dan tenaga dalam memperkasa semua institusi berkaitan kewangan Islam. Seminar selama dua hari disertai 200 peserta termasuk dari luar negara iaitu Singapura, Indonesia, Nigeria, Brunei dan Thailand.

(Sultan Kedah Al Aminul Karim Sultan Sallehuddin Sultan Badlishah)


RTM kekal relevan salur informasi dan aspirasi Keluarga Malaysia

SEREMBAN, 27 Julai - Sebagai stesen penyiaran sulung negara, Radio Televisyen Malaysia (RTM) teguh berdiri dan kekal relevan menjadi 'teman setia anda' dalam menyalurkan informasi dan aspirasi Keluarga Malaysia.Menurut Timbalan Ketua Pengarah Penyiaran (Strategik), Datuk Saidatu Akhma Hassan dengan menggunakan sepenuhnya platform radio, tevisyen dan media sosial RTM mempunyai acuan tersendiri dalam menyampaikan informasi kerajaan selain memastikan maklumat diberi sahih dan pantas."RTM telah mencapai usia 76 tahun, dan sudah semestinya sangat besar harapan kita semua selaku penonton, pendengar RTM dan warga kerja RTM sendiri untuk memastikan RTM terus kekal releven sebagai teman setia kepada semua rakyat Malaysia, untuk mendapatkan maklumat terkini, informasi dan pesanan yang akan disampaikan oleh kerajaan.

(Saidatu Akhma bercakap kepada pemberita dalam lawatan kerjake Kompleks Penyiaran Tuanku Muhammad)

"RTM terus menjadi platform pilihan pertama bagi rakyat Malaysia khususnya untuk mendapatkan segala yang sahih yang benar supaya dapat memberikan keyakinan kepada rakyat.RTM akan sentiasa berusaha untuk menempatkan diri sebagai pilihan utama pendengar, saya sangat berharap supaya semua warga RTM bekerjasama dan lebih komited dalam memastikan hasrat untuk menjadikan RTM utama dapat dicapai dalam masa yang terdekat," kata Saidatu Akhma di sini.


PM penuhi janji bentang RUU berkaitan Larangan Ahli Dewan Rakyat Bertukar Parti, Anwar ucap tahniah

KUALA LUMPUR, 27 Julai - Ketua Pembangkang, Datuk Seri Anwar Ibrahim mengucapkan tahniah kepada Perdana Menteri, Datuk Seri Ismail Sabri Yaakob kerana memenuhi janji untuk membentangkan Rang Undang-Undang Perlembagaan Pindaan Nombor 3, 2022 berkaitan Larangan Ahli Dewan Rakyat Bertukar Parti di Parlimen.Katanya, ia selari kesepakatan dalam Memorandum Persefahaman (MoU) Transformasi dan Kestabilan Politik yang dimeterai Kerajaan dengan Pakatan Harapan."Kita anggap ini satu permulaan sangat bermakna dan bersejarah, yang memberi kesan kepada udanng-undang dan perlembagaan. Tetapi pengertian moral, integriti majlis tertinggi yang tidak dianggap sebagai penjual maruah, dan khianat kepada amanah yang diberikan," kata Anwar Anwar ketika membahaskan rang undang-undang itu di Dewan Rakyat.Beliau berkata institusi Parlimen tidak seharusnya dijadikan tempat untuk Ahli Parlimen untuk menggondol kekayaan, menjual maruah semata-mata untuk mempertahankan kedudukan mereka termasuk dengan mengubah (lompat) parti.

"Perkara ini menyebabkan terhakisnya kepercayaan dan keyakinan rakyat terutama golongan anak muda terhadap ahli dan sistem politik. "Pindaan ini untuk memastikan kita memulihkan keyakinan ini dengan menekankan bahawa segala pengkhianatan dan rasuah dengan dikenakan tindakan dengan serius. Saya menyokong (rang undang-undang)," katanya lagi. Anwar berkata walaupun rang undang-undang yang dibentang itu tidak sepenuhnya memenuhi tuntutan Ahli Parlimen pembangkang namun beliau tetap menyokong rang undang-undang itu dibentangkan, selain mahu beberapa prinsip penting yang disentuh pembangkang berkaitan isu itu dipertimbangkan dalam pindaan akan datang.Pada sidang Dewan Rakyat hari ini, Perdana Menteri membentangkan rang undang-undang itu yang antara lain memperuntukan seseorang Ahli Parlimen yang dipilih rakyat pada pilihan raya akan hilang kerusi yang dimenanginya jika wakil rakyat itu melompat parti.


Larang ahli parlimen tukar parti, elak krisis politik berpanjangan - PM

KUALA LUMPUR, 27 Julai - Penggubalan Rang Undang-Undang Perlembagaan (Pindaan) (No. 3) 2022 bertujuan memastikan kestabilan politik dan mengelak negara terus berdepan dengan krisis politik yang tiada berkesudahan. Jelas Perdana Menteri, pindaannya juga untuk memberi mesej jelas kepada setiap Ahli Dewan Rakyat supaya berpegang kepada prinsip parti yang diwakili.Ia bagi melindungi mandat rakyat yang telah memberi undi serta kepercayaan terhadap mereka ketika proses pilihan raya berlangsung.

(Perdana Menteri, Datuk Seri Ismail Sabri Yaakob)

"Selain itu, saya yakin rang undang-undang ini juga mampu menghentikan tindakan mana-mana pihak yang dipilih dan dilantik daripada bertukar parti tanpa sebab kukuh atau alasan munasabah sekali gus memastikan kestabilan politik negara untuk suatu jangka masa panjang. "Penggubalan rang undang-undang ini telah mengambil masa hampir setahun. Sesungguhnya, proses penggubalannya bukanlah suatu proses yang mudah kerana ia melibatkan masa, tenaga dan komitmen semua pihak terlibat iaitu jawatankuasa pilihan khas, bahagian hal ehwal undang-undang Jabatan Perdana Menteri, Jabatan Peguam Negara dan Parlimen Malaysia," katanya.Pada masa yang sama penggubalannya juga merupakan satu sejarah besar negara kerana ia dihasilkan melalui perundingan dan perbincangan di antara kedua-dua belah pihak iaitu Kerajaan dan Pembangkang. Justeru Perdana Menteri berharap RUU itu berupaya melakar sejarah seperti Pindaan Perlembagaan Berkaitan Perjanjian Malaysia Tahun 1963 yang memperoleh sokongan penuh daripada semua ahli parlimen.Pindaan itu hanya dapat diluluskan jika mendapat sokongan pada bacaan kali kedua dan bacaan kali ketiga tidak kurang dari dua pertiga atau minimum 148 Ahli Majlis Parlimen.

Sementara itu, Perdana Menteri memaklumkan, terdapat beberapa parameter dalam penggubalan RUU berkenaan.Antaranya perundangan larangan Ahli Dewan Rakyat bertukar parti ini tidak akan terpakai secara restrospektif iaitu pelaksanaan Akta mulai tarikh kuat kuasa Akta. Begitu juga Ahli Dewan Rakyat yang keluar dari parti politik dalam satu parti gabungan dan menyertai parti politik yang lain dalam parti gabungan yang sama atau berbeza adalah terhenti menjadi Ahli Dewan Rakyat."Penggunaan simbol parti politik atau simbol parti gabungan tidak akan diambil kira dalam rang undang-undang berkaitan dengan larangan Ahli Dewan Rakyat bertukar parti,"Mana-mana Ahli Dewan Rakyat yang bertukar parti politik atau mana-mana ahli dewan rakyat yang meninggalkan parti politik yang beliau menjadi calon semasa pilihan raya untuk menjadi ahli dewan rakyat bebas, akan terhenti menjadi ahli dewan rakyat dan perlu mengosongkan kerusi," katanya.


Gangguan elektrik: DBKL arah warden trafik awasi jalan utama

KUALA LUMPUR, 27 Julai- Pengguna jalan raya di ibu negara diingatkan untuk berhati-hati berikutan lampu isyarat di sekitar ibu negara tidak berfungsi akibat bekalan elektrik terputus.Dewan Bandaraya Kuala Lumpur (DBKL) dalam kenyataan di Facebook rasminya berkata, pengguna jalan raya diminta berhati-hati bagi mengelakkan sebarang kejadian yang tidak dingini berlaku."Bekalan eletrik di beberapa kawasan di Lembah Klang dilapor terputus termasuk Kuala Lumpur."Insiden ini menyebabkan lampu isyarat di sekitar Kuala Lumpur tidak berfungsi dan mengalami gangguan," katanya pada Rabu.Tambahnya, petugas Warden Trafik DBKL telah diarahkan untuk mengawal dan mengawasi trafik di jalan-jalan utama.Sementara itu, dalam perkembangan lain, DBKL turut memaklumkan menerusi Facebook berhubung gangguan operasi capaian laman web dan sistem aplikasi pihaknya."Dimaklumkan bahawa semua pengguna DBKL sedang mengalami gangguan bagi capaian sistem aplikasi dan laman web DBKL disebabkan masalah teknikal.Pihak vendor sedang mengambil tindakan lanjut untuk mengatasi masalah teknikal tersebut dan akan dimaklumkan semula sekiranya gangguan tersebut telah diselesaikan."Segala kesulitan amatlah dikesali,"

Sekitar tengah hari ini, beberapa negeri di Semenanjung melibatkan kawasan tertentu turut dilaporkan mengalami gangguan bekalan elektrik Selain Lembah Klang, gangguan turut berlaku di Pulau Pinang, Perak, Kedah, dan Pahang.Pada masa sama, Tenaga Nasional Berhad (TNB) Careline menerusi catatan di Facebook memaklumkan, pasukan teknikal sedang mengenal pasti punca kejadian dan usaha sedang giat dijalankan untuk memulihkan bekalan elektri.


Jabatan Penjara Malaysia beri kerjasama kepada PDRM bantu siasatan

JOHOR BAHARU, 27 Julai - Jabatan Penjara Malaysia akan memberi kerjasama sepenuhnya kepada Polis Diraja Malaysia (PDRM) bagi membantu siasatan berhubung kes kematian seorang banduan lelaki, Kim Shih Keat, di Penjara Kluang, Johor, 28 Jun lalu.  Timbalan Komisioner Jeneral Penjara (Keselamatan dan Koreksional), Datuk Abdul Aziz Abd Razak berkata, tindakan mahkamah akan dikenakan keatas mana - mana pegawai penjara, yang didapati tidak mematuhi peraturan ditetapkan.  Menurutnya, tidak timbul sebarang isu berkaitan layanan terhadap banduan, yang dijalankan mengikut Akta Penjara 1995, selain mengikut peraturan hak asasi manusia antarabangsa.  Justeru, beliau memberi jaminan kepada masyarakat, bahawa intitusi penahanan negara, adalah selamat.

(Timbalan Komisioner Jeneral Penjara (Keselamatan dan Koreksional) , Datuk Abdul Aziz Abd Razak)

"Penjara ini memang kita memberi layanan pesalah semua sama, dari segi kesihatan kita ada doktor kita ada pembantu kesihatan, kita ada pegawai - pegawai kita yang termasuk Jabatan Kebajikan Masyarakat (JKM) ada dalam penjara ni, kita ada pegawai pemulihan, psikologi," katanya. Selain itu, petugas perubatan juga ditempatkan di penjara, bagi memberi rawatan kepada banduan yang memerlukan.  Beliau berkata demikian selepas merasmikan Penutup Perujian Tilawah, Tafsir, dan Menghafaz Al - Quran Peringkat Penghuni Jabatan Penjara Malaysia 2022 di Kluang.  Program menyaksikan penyertaan 386 penghuni penjara dari seluruh negara, dengan 143 penghuni dan tahanan, berjaya memasuki peringkat akhir.  Inisiatif tersebut adalah usaha menjadikan penjara sebagai Pusat Pembangunan Ketamadunan Budaya Kemanusiaan.


Yang di-Pertuan Agong terima watikah enam perwakilan asing ke Malaysia

KUALA LUMPUR, 27 Julai - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menerima watikah pelantikan enam ketua perwakilan asing ke Malaysia, di Istana Negara.Raja Permaisuri Agong Tunku Hajah Azizah Aminah Maimunah Iskandariah turut berangkat ke Istiadat Penyerahan Watikah Pelantikan dan Majlis Menghadap itu.

Ketua-ketua perwakilan asing yang bermaustatin di negara ialah Menzie Sipho Dlamini dari Eswatini, Mohamed Assadiq Masaus Attia dari Libya dandari Turkiye, Emir Salim Yuksei.Manakala, yang tidak bermaustatin ialah Kathos Jibao Mattai, dari Sierra Leone, Eligio Alberto Salas De Leon (Panama) dan Briunny Garabito Segura (Dominica).Hadir sama pada istiadat itu, Menteri Luar Datuk Seri Saifuddin Abdullah dan Ketua Setiausaha Kementerian Luar Negeri, Datuk Amran Mohamed Zin.


AADK Perlis himpunkan 40 klien bakal tamat sertai  Kem Kepulihan bersama Klien Komuniti

JITRA, 27 Julai- Agensi Antidadah Kebangsaan (AADK) Perlis menghimpunkan 40 orang klien bakal tamat pengawasan dalam tempoh enam bulan bagi menyertai Kem Kepulihan bersama Klien Komuniti di Kem Paya Pahlawan, di sini.  Pengarah AADK Perlis, Khairul Anwar Ahmad berkata, Kem Kepulihan Klien Komuniti ini merupakan salah satu strategi di bawah transformasi Rawatan dan Pemulihan Dalam Komuniti (RPDK) yang diterjemahkan melalui ModeI I-Pulih.  Ia mensasarkan klien- klien komuniti yang bakal menamatkan perintah pengawasan selama enam bulan yang mampu meningkatkan kadar kekal pulih melalui pengukuhan pelbagai dimensi I-Pulih.

Aktiviti Kem Kepulihan bersama Klien Komuniti

Program ini melibatkan sepenuhnya gabungan aspek biologi, psiko-sosial dan psiko-spiritual bagi memupuk dan mengukuhkan jatidiri dan berdaya menolak sebarang pengaruh dadah.  Penerapan nilai-nilai kerohanian dalam soal ibadat dan muamalat dapat membawa peserta mengintegrasikan diri dalam masyarakat agar menjadi generasi yang bermanfaat buat keluarga, agama, bangsa dan negara.


Isu kereta pengiring yang tular semalam, patuhi peraturan

KOTA BHARU, 27 Julai - Kenderaan pengiring polis yang mengiringi dua buah trak tunda dan sebuah pikap memotong di garisan berkembar yang tular di media sosial sejak semalam, mematuhi semua prosedur yang telah ditetapkan.  Pemangku Ketua Polis Kelantan, Datuk Muhamad Zaki Harun berkata kereta pengiring berkenaan menjalankan tugas mengatur dan mengawal mengikut Seksyen 21 Akta Polis 1967 iaitu tugas di jalan awam. Di bawah peraturan itu terdapat peraturan yang perlu dipatuhi dan tidak boleh dilakukan sewenang-wenangnya sehingga membahayakan nyawa pengguna jalan raya lain.

(Muhamad Zaki bercakap dalam sidang media di Ibu Pejabat Polis Kontijen (IPK) Kelantan)

"Pihak polis apabila mengiring ini, akan menentukan amaran, peringatan secukupnya dengan bunyi siren dengan lampu kecemasan. Ini bermakna pengguna jalan raya yang lain perlu memberi kerjasama samada memperlahankan kenderaan, memberi laluan atau terpaksa memberhentikan kenderaan bagi mengelakkan sesuatu yang berlaku, kerana dalam mengiring ini, ada peraturan, tidak boleh berhenti sewenang-wenangnya," kata Muhamad Zaki di sini. Terdahulu, tular rakaman video dashcam berdurasi 11 saat di media sosial yang memaparkan sebuah kenderaan polis pengiring memotong di garisan berkembar di percayai di laluan Gua Musang–Kota Bharu sehingga hampir menyebabkan kemalangan.  Menerusi video berkenaan, kenderaan itu sedang mengiringi dua buah trak tunda dan sebuah pikap memasuki lorong bertentangan dalam keadaan laju sehingga menyebabkan kenderaan lain terpaksa mengelak ke tepi jalan.  Mengulas lanjut, Muhamad Zaki berkata dalam hal ini mungkin berlaku kekeliruan dalam kalangan orang ramai mengenai perkara tersebut disebabkan kenderaan pengiring polis mempunyai pergerakan dan arahan yang sah untuk mengiringi ketiga-tiga kenderaan berkenaan.


Dua kereta bertembung, seorang maut, enam cedera

HULU TERENGGANU , 27 Julai- Seorang maut manakala enam lagi cedera dalam kemalangan di Kilometer 5 Jalan Gaung-Kuala Ping-Teris dekat Selekoh Kampung Tajin, di sini.  Insiden melibatkan sebuah kenderaan pelbagai guna MPV dan sebuah kereta.  Mangsa maut dikenali sebagai Mohd Ruzaini Daraman,55 tahun.  Dalam kejadian tersebut, kereta mangsa yang membawa dua penumpang dari arah Kuala Berang menghala ke Kg Kuala Jeneris, dikatakan masuk ke laluan bertentangan yang digunakan MPV berkenaan dan menyebabkan berlakunya pertembungan. Mangsa yang maut dibawa ke Unit Forensik Hospital Hulu Terengganu untuk bedah siasat.

Manakala enam lagi cedera berusia antara 6 hingga 79 tahun dirawat di Hospital Hulu Terengganu.  Ketua Polis Daerah Hulu Terengganu, Superitenden Mohd Adli Mat Daud ketika dihubungi mengesahkan kejadian.


Kerajaan meluluskan Rancangan Tebatan Banjir (RTB) Sg. Tawau, Sabah

KUALA LUMPUR, 27 Julai - Kerajaan telah meluluskan Rancangan Tebatan Banjir (RTB) Sg. Tawau, Sabah bagi mengurangkan risiko banjir di sebahagian kawasan di Sungai Tawau.  Pelaksanaan yang melibatkan dua fasa dijangka akan disiapkan dalam tempoh pelaksanaan Rancangan Malaysia Kedua Belas (RMKe-12.)  Menteri Alam Sekitar dan Air Datuk Seri Tuan Ibrahim Tuan Man memaklumkan, Fasa satu terbahagi kepada dua pakej yang berjumlah RM50 juta dan dijangka siap pada suku pertama tahun 2024.

(Menteri Alam Sekitar dan Air Datuk Seri Tuan Ibrahim Tuan Man)

Jabatan Pengairan dan Saliran JPS juga telah mengemukakanpermohonan untuk Fasa Dua dalam Rolling PlanKetiga RMKe-12 yang dianggarkan berjumlah RM150 juta. "Bagi projek fasa satu, pakej tiga melibatkan kerja kerja menaiktaraf jambatan sungai apas dan pakej 4 menaiktaraf sungai taraf sehingga ke muaranya . status semasa kemajuan projek ini adalah 29 peratus berbanding jadual 19 peratus untuk projek fasa dua pula, pakej 1 melibatakn kerja menaiktaraf sungai tawau dari sungai tanjung outlet hingga ke jambatan sungai apas dan pakej 2 melibatkan kerja kerja menaiktaraf sungai tawau dari jambatan apas hingga ke sungai rakis," katanya ketika menjawab pertanyaan wakil Tawau Datuk Liew Chin jin


Kembara Riuh Keluarga Malaysia Edisi Ke-3 (RIUH NAU!), sasar 30,000 pengunjung

BANDAR HILIR, 27 Julai - Kembara Riuh Keluarga Malaysia Edisi Ke-3 (RIUH NAU!) mensasarkan lebih 30,000 pengunjung bagi memeriahkan program itu yang bertempat di Dataran Pahlawan pada 5 hingga 7 Ogos depan.  Menurut Ketua Pegawai Eksekutif Kumpulan MyCreative Ventures, Junady Nawawi edisi di Melaka kali ini bertujuan mempromosikan dan mengetengahkan industri kreatif hasil kerja artis-artis tempatan.  Antara aktiviti yang disediakan termasuklah persembahan kebudayaan, bengkel kreatif kasut manik, permainan rakyat dan banyak lagi.

(Junady bercakap kepada pemberita dalam sidang media Kembara Riuh Keluarga Malaysia Edisi Ke-3 (RIUH NAU!))

"Dari segi kelainan program ini pada asalnya tertumpu kepada Lembah Klang ini, pertama kali tahun ini kita bawa konsep ini,keluar daripada Lembah Klang dan ke negeri-negeri lain. Dari segi kelainan itu, kami menyesuaikan konsepnya sesuai dengan komuniti setempat dan kesesuaian dari segi kebudayaan dan sebagainya," kata Junady di sini.Majlis perasmian dijangka akan dirasmikan oleh Yang Dipertua Negeri, Tun Mohd Ali Rustam bersama Ketua Menteri, Datuk Seri Sulaiman Md Ali.


TNB sahkan gangguan bekalan elektrik berlaku di beberapa kawasan

KUALA LUMPUR, 27 Julai- Bekalan elektrik di beberapa kawasan di Lembah Klang dilapor terputus ketika ini.Menerusi catatan Facebook TNB Careline kira-kira 1.23 tengah hari mengesahkan berlaku gangguan bekalan elektrik, namun tidak menyenaraikan kawasan yang terlibat. "Pelanggan yang dihormati, ketika ini terdapat gangguan bekalan elektrik di beberapa kawasan."Pasukan teknikal kami sedang mengenalpasti punca kejadian. "Usaha sedang giat dijalankan untuk memulihkan bekalan."Kami mohon maaf di atas segala kesulitan dialami oleh pengguna semasa gangguan bekalan ini.Sementara itu, menerusi tinjauan terhadap laporan pengguna di media sosial, setakat pukul 1.45 petang, antara kawasan yang dipercayai terjejas adalah Bangi, Serdang, Ampang, Shah Alam, Subang, pusat bandaraya Kuala Lumpur dan beberapa negeri di Semenanjung Malaysia.Beberapa pusat beli-belah di ibu negara turut dilaporkan mengalami masalah terputus bekalan elektrik.


Pan borneo fasa pertama dijangka siap sepenuhnya pada suku pertama 2023

KUALA LUMPUR, 27 Julai - Kementerian Kerja Raya(KKR) sedang melaksanakan pelbagai pelan integrasi pembangunan Pan Borneo dalam memastikan kelancaran dan kelangsungan projek tersebut.Antaranya dengan menyelaraskan semula jadual pembinaan serta lanjutan tempoh pembinaan projek tersebu.Manakala bagi baikpulih kerosakan, penyelengaraan projek tersebut akan dilaksanakan oleh kontraktor yang telah dilantik dibawah seliaan Jabatan Kerja Raya Sarawak.

(Menteri Kanan Kerja Raya, Datuk Sri Fadillah Yusof)

Dalam pada itu, Menteri Kanan Kerja Raya, Datuk Sri Fadillah Yusof berkata, bagi penyelenggaran projek yang akan tamat tempoh pula, kerajaan sedang meneliti beberapa keadah dan model penyelenggaran bersama agensi pusat."Pakej Telok Melano ke Semantan telah siap sepenuhnya pada 6 januari 2019 seksyen Julau bagi pakej kerja 07 persimpangan Bintagor ke persimpangan Julau telah siap pada 28 oktober 2021 seksyen Serian bagi pakej kerja 03 bulatan Serian ke balai Riggin telah siap pada 4 disember 2021 an seksyen Nyabau bagi pakej kerja 10 persimpangan nyabau ke sg tangap telah siap pada 26 januari 2022," katanya ketika menjawab pertanyaan dari wakil Tanjong Manis, Yusuf Abd. Wahab.Projek Pan Borneo sarawak salah satu projek inisiatif kerajaan persekutuan bagi menambah baik jaringan jalanraya di sarawakSehingga mei 2022, 84 peratus projek berkenaan bagi fasa pertama telah pun siap dan dijangka siap sepenuhnya pada suku pertama 2023.


5 pembukaan Pasar Tani seluruh Perlis, perluas produk usahawan tempatan

ARAU, 27 Julai - Lembaga Pemasaran Pertanian Persekutuan (FAMA) Perlis terus memperluaskan pemasaran produk dalam kalangan usahawan bimbingan menerusi pembukaan lima Pasar Tani seluruh negeri itu. Dengan nilai jualan mencecah RM500,000 setiap bulan, pembukaan Pasar Tani dengan melibatkan lebih 100 usahawan membolehkan pengguna mendapatkan barangan keperluan pada harga berpatutan selain segar dan berkualiti.Menurut Exco Negeri, Nurulhisham Yaakob pelaksanaanya bagi membantu pengguna yang kini terbeban dengan kenaikan harga barangan dan langkah dilaksanakan FAMA ini mampu membantu pengguna mengurangkan perbelanjaan bagi mendapatkan barangan keperluan. Harga ditawarkan antara 10 hingga 20 peratus lebih murah berbanding harga pasaran biasa menjadikan Pasar Tani antara pilihan pengguna. Ketika ini masing-masing dua Pasar Tani dibuka di Taman Sena Indah dan Simpang Empat serta tambahan satu lagi Pasar Tani di Jejawi yang beroperasi mulai hari ini.

(Nurulhishamn bercakap kepada RTM meninjauJualan Istimewa Sempena Pembukaan Pasar Tani Jejawi di Jejawi)

"Kita juga akan membuka lagi yang mudah didapati di beberapa tempat yang kita tak beri lagi. Harapan kita bahawa kita dapat membantu terutamanya golongan-golongan yang berpendapatan rendah terutamanya rakyat Perlis. Para peniaga kita ambil bawah program FAMA untuk peniaga-peniaga golongan B40 yang pendapatan kurang daripada RM4,000 dan banyak bekalan-bekalan yang peniaga jual seperti sayur-sayuran, buah-buahan, ikan, daging hasil daripada usaha mereka," kata Nurulhisham di sini.Program yang berlangsung bermula pukul 8 pagi hingga 12 tengah hari pada setiap Rabu itu, melibatkan 35 usahawan yang memasarkan jualan barangan kawalan, produk segar, buah-buahan tempatan serta produk Industri Asas Tani serta Industri Kecil dan Sederhana (IKS).


Akta SOSMA dibahaskan di dewan negara hari ini

KUALA LUMPUR, 27 Julai - Persidangan khas Dewan Negara berlangsung hari ini bagi membahaskan usul lanjutan Subseksyen 4(5) Kesalahan Keselamatan (Langkah-langkah Khas) 2012 (SOSMA) (Akta 747) untuk terus berkuat kuasa bagi tempoh lima tahun lagi mulai 31 Julai ini. Usul dibahaskan di Dewan Negara selepas diluluskan di Dewan Rakyat menerusi Undi Bahagian semalam.

(Menteri Dalam Negeri, Datuk Seri Hamzah Zainuddin)

Usul diluluskan Dewan Rakyat menyaksikan 111 Ahli Parlimen bersetuju manakala 88 tidak bersetuju dan 21 tidak hadir. Dalam pembentangan di Dewan Negara, Menteri Dalam Negeri, Datuk Seri Hamzah Zainuddin berkata, Subseksyen 4(5) perlu dilanjutkan bagi menangani ancaman terhadap kedaulatan negara, keselamatan dan ketenteraman awam. "Peruntukan subseksyen 4(5) akta ini, memberi ruang masa yang cukup kepada pihak polis bagi melengkapkan siasatan kerana siasatan kes-kes yang melibatkan kesalahan keselamatan terutamanya jenayah keganasan dan jenayah terancang adalah rumit dan kompleks serta memerlukan masa untuk dilengkapkan," katanya.


Pembentangan pindaan Perlembagaan Berkenaan Larangan Ahli Dewan Rakyat Bertukar Parti wajar dilaksanakan

KUALA LUMPUR, 27 Julai - Perdana Menteri membentangkan bacaan kali kedua Rang Undang-Undang Perlembagaan Pindaan Nombor 3, 2022 berkaitan Larangan Ahli Dewan Rakyat Bertukar Parti.Jelas Datuk Seri Ismail Sabri Yaakob, kerajaan memandang serius tindakan lompat parti yang menimbulkan banyak perdebatan dan polemik dalam kalangan masyarakat.Ini kerana, ia melibatkan mandat dan kepercayaan rakyat terhadap wakil rakyat yang dipilih melalui proses pilihan raya.Justeru, pindaan tersebut perlu dilakukan bagi mengelak negara terus berdepan krisis politik yang tiada berkesudahan.

(Ismail menjelaskannya ketika membentangkanRang Undang-Undang (RUU) Perlembagaan (Pindaan) (No 3) 2022berkaitan larangan Ahli Parlimen bertukar parti di Dewan Rakyat/FOTO BERNAMA)

"Bagi membuktikan keseriusan kerajaan dalam perkara ini, jemaah menteri bersetuju untuk merealisasikan Pindaan Perlembagaan Berkenaan Larangan Ahli Dewan Rakyat Bertukar Parti yang diketuai oleh Yang Berhormat Menteri di Jabatan Perdana Menteri (Parlimen dan UndangUndang). "Justeru, saya ingin mengambil kesempatan ini untuk merakamkan setinggi-tinggi penghargaankepada Yang Berhormat Santubong, kerana telah melaksanakan tanggungjawab yang diamanahkan dengan cemerlang.Sebanyak 12 sesi libat urus yang komprehensif dengan pihak-pihak berkepentingan telah diadakan seawal 23 November 2021 hingga 10 April 2022, melibatkan kerjasama Bahagian Hal Ehwal Undang-Undang, Jabatan Perdana Menteri dan Jabatan Peguam Negara," kata Ismail di sini.Tambah beliau, ini merupakan mesej jelas kepada wakil rakyat supaya berpegang kepada prinsip parti yang diwakili untuk melindungi mandat rakyat.

Katanya sokongan semua Ahli Parlimen kepada pindaan rang undang-undang itu amat penting memandangkan keperluan Fasal (3) Perkara 159 yang tertakluk kepada Fasal (4) Perkara 10 Perlembagaan Persekutuan memerlukan sokongan tidak kurang dari dua pertiga atau 148 (jumlah minimum) daripada jumlah Ahli Majlis Parlimen."Besarlah harapan saya agar rang undang-undang ini dapat disokong dan diluluskan sebulat suara oleh Ahli-ahli Dewan Rakyat dengan berteraskan semangat Keluarga Malaysia. Rang undang-undang ini merupakan satu sejarah besar negara kerana ia dihasilkan melalui perundingan dan perbincangan di antara kedua-dua belah pihak iaitu kerajaan dan pembangkang."Semoga rang undang-undang ini berupaya melakar sejarah sepertimana Pindaan Perlembagaan Berkaitan Perjanjian Malaysia Tahun 1963 yang memperoleh sokongan penuh daripada semua Ahli-ahli Parlimen yang berjiwa besar," katanya lagi.


Jawatan Ketua Pegawai Penguatkuasa Agama akan dinaikkan kepada gred 54

KUALA LUMPUR, 27 Julai - Jabatan Kemajuan Islam Malaysia (JAKIM) ketika ini sedang dalam kajian peringkat akhir untuk memperkasa gred jawatan Ketua Pegawai Penguatkuasa Agama kepada gred 54 . Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata usaha itu sebagai memperkasa institusi penguatkuasaan agama, terdiri dalam kalangan Pegawai Hal Ehwal Islam yang dilantik melaksanakan tugas sebagai Penguat Kuasa Agama di negeri-negeri. Kajian menyeluruh sedang dilakukan oleh JAKIM bersama Jabatan Agama Islam Negeri (JAIN) bagi mencapai kesefahaman dalam usaha menggalakkan skim Gaji Pegawai Penguat Kuasa Agama di seluruh negara.

Ini memandangkan sebahagian Pegawai Penguat Kuasa Agama merupakan penjawat awam daripada lantikan negeri.  "Aspek penting yang sedang diteliti merangkumi , gred jawatan Pegawai Penguat Kuasa Agama (PPA) sedia ada di setiap negeri, bilangan anggota penguat kuasa agama, statistik aduan perlakuan kesalahan jenayah," kata Marzuk menjawab pertanyaan wakil Dungun , Tuan Wan Hassan Mohd Ramli di Dewan Rakyat.


PUTRAJAYA, 27 Julai - RM300 juta nilai pembiayaan perumahan ditawarkan kepada penjawat awam untuk miliki rumah kediaman.Jelas Ketua Pegawai Eksekutif Lembaga Pembiayaan Perumahan Sektor Awam (LPPSA), Farid Nawawi, nilai tersebut merupakan sasaran tahun pertama melalui kerjasama yang telah dijalinkan bersama Bank Mualamat Malaysia Berhad (Bank Muamalat) hari ini.

(Ketua Pegawai Eksekutif Lembaga Pembiayaan Perumahan Sektor Awam (LPPSA), Farid Nawawi (berbaju biru) ketika sidang media di sini)

"LPPSA sentiasa membuka peluang kerjasama dengan institusi kewangan atau institusi pembiayaan lain bagi memudahkan dan membantu kakitangan sektor awam mendapatkan kemudahan kredit atau pembiayaan untuk membeli kediaman idaman di lokasi strategik."Ini bukan sahaja merupakan sebahagian daripada mandat tetapi juga usaha berterusan dari pihak LPPSA," katanya pada majlis Pemeteraian Memorandum Persefahaman (MOU) antara LPPSA dengan Bank Muamalat Malaysia Berhad.Tambah beliau, ia merupakan inisiatif positif yang melibatkan kerjasama sektor awam dan swasta bagi merealisasikan hasrat kerajaan untuk memastikan setiap kakitangan awam memiliki rumah kediaman.Sementara itu, Presiden dan Ketua Pegawai Eksekutif Bank Muamalat Malaysia Berhad, Khairul Kamarudin menyatakan, melalui pembiayaan perumahan "Gadaian Kedua" ini, pihak Bank akan menyediakan pembiayaan perumahan tambahan untuk pembelian rumah bagi melengkapkan pembiayaan yang telah diluluskan oleh LPPSA.


17,304 peneroka usahawan tanam semula secara individu

KUALA LUMPUR, 27 Julai - Seramai 17,304 peneroka FELDA atau 15.4 peratus, mengusahakan tanam semula secara individu.Daripada jumlah itu 8,501 peneroka menghantar hasil melalui paysheet Lembaga Kemajuan Tanah Persekutuan (FELDA) iaitu 49.1 peratus, manakala 50.9 peratus peneroka menghantar hasil mereka kepada peraih luar.

(Menteri di Jabatan Perdana Menteri (Ekonomi), Datuk Seri Mustapa Mohamed)

Jelas Menteri di Jabatan Perdana Menteri (Ekonomi), Datuk Seri Mustapa Mohamed, dua dasar FELDA digunakan melalui konsep kebersamaan peneroka bersama FELDA, iaitu hasil dihantar kepada FELDA dan tingkatkan kecekapan pengurusan ladang.  "Faktor-faktor yang mendorong peneroka mengurus tanam semula secara individu adalah seperti berikut, peneroka tidak ingin berkongsi pendapatan secara blok atau secara peringkat, isu perwarisan dan tiada kesepakatan waris untuk urus kebun ingin berdikari dan berpandangan mampu untuk urus kebun," katanya dalam Dewan Rakyat hari ini.


Hotel dua tingkat di Alor Setar musnah dalam kebakaran

ALOR SETAR, 27 Julai- Sebuah hotel di sini musnah dalam kejadian kebakaran awal pagi tadi. Kebakaran berlaku kira-kira pukul 2.26 pagi itu memusnahkan hampir keseluruhan hotel terbabit. Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Penguasa Kanan Bomba I Mohamadul Ehsan Mohd. Zain bagaimanapun mengesahkan tiada mangsa terlibat kejadian itu.Beliau berkata sebuah jentera dari Balai Bomba dan Penyelamat (BBP) Jalan Raja bersama 16 anggota bergegas ke lokasi kejadian sebaik dihubungi. Semasa kejadian tiada sebarang tetamu yang menginap di hotel berkenaan kerana sudah lama tidak beroperasi. Tindakan pantas anggota bomba berjaya memadamkan kebakaran dari merebak di kawasan berdekatan.

Sebuah hotel yang terletak di tengah Bandaraya Alor Setar musnah dalam kebakaran awal pagi tadi / FOTO JBPM

Operasi pemadaman turut dibantu Pasukan Bomba Sukarela (PBS) Kampung Berjaya, PBS Jalan Kundor dan PBS Kuala Kedah.Mohamadul Ehsan berkata, operasi itu tamat pada pukul 3.58 pagi dan kemusnahan akibat kebakaran itu dianggarkan sebanyak 90%.Punca dan nilai kerugian masih dalam siasatan.Hotel dua tingkat ini dikatakan telah mengalami kebakaran empat kali sebelum ini namun ia hanya kebakaran kecil.


MAIWP agih zakat berjumlah RM297.14 juta

NEGERI SEMBILAN, 27 Julai - Majlis Agama Islam Wilayah Persekutuan (MAIWP) mengagihkan zakat berjumlah RM297.14 juta menerusi pelbagai skim bantuan yang ditawarkan kepada golongan asnaf berkelayakan dalam tempoh Januari 2022 sehingga 31 Mei lalu.Menurut Menteri di Jabatan Perdana Menteri (Hal Ehwal Agama), Datuk Idris Ahmad, setiap bulan sebanyak RM30,200 ketua keluarga di tiga Wilayah Persekutuan telah dibantu.Mereka menerima bantuan tetap antara RM500 ke RM1,000 setiap bulan.

(Menteri di Jabatan Perdana Menteri (Hal Ehwal Agama), Datuk Idris Ahmad)

"Bantuan yang kita berikan adalah banyak iaitu 30 skim, bantuan kesihatan bantuan bulanan bantuan makanan untuk IPT bulan enam ini kita akan mula program kepada IPT sekolah gerobok rezeki disekolah agama di masjid itu antara benda yang kita berikan bantuan kepada rakyat begitu juga dengan bantuan makanan sedia untuk dimakan yang kita berikan lebih kurang RM8 ke RM9 untuk kita beri di IPTA dan juga asnaf seluruh Wilayah Persekutuan dan juga di Putrajaya serta Labuan,"katanya di sini.MAIWP juga telah memperuntuk sebanyak RM40 juta untuk modal perniagaan dalam usaha melahirkan sekurang-kurangnya 2,000 asnaf yang berjaya dalam bidang keusahawanan tahun ini.Idris Ahmad ditemui selepas merasmikan Muzakarah Zakat Kebangsaan 2022 Kali Kesembilan bertemakan 'Zakat dan Kemiskinan' di Nilai, Negeri Sembilan. Majlis Muzakarah Zakat Kebangsaan ini diadakan selama dua hari bermula semalam dan hari ini.


MARDI berperanan penting mentransformasi, memodenkan sektor pertanian di Perlis

ARAU, 26 Julai- Institut Penyelidikan dan Kemajuan Pertanian (MARDI) yang telah beroperasi sejak 40 tahun lalu berperanan penting untuk terus mentransformasi dan memodenkan sektor pertanian dan industri makanan negara termasuk di Perlis.  Selain itu, MARDI turut berperanan memindahkan maklumat teknikal dan inovasi yang dijana bagi pembangunan petani dan usahawan agromakanan. Menurut Menteri Pertanian dan Industri Makanan, Datuk Seri Dr Ronald Kiandee, menerusi penyelidikan dan inovasi yang dilaksanakan, pelbagai tanaman baharu dihasilkan termasuklah Jagung Bijirin, Jagung Manis dan Varieti Padi Baharu bagi peningkatan kualiti makanan negara.  Justeru itu, dalam melaksanakan kajian baharu dalam pertanian, MARDI perlu menjalinkan kolaborasi strategik dengan pusat penyelidikan terutamanya Instituti Pendidikan Tinggi atau MOSTI berikutan kos penghasilan sesuatu baka dan benih baharu mencecah RM1 juta dan mengambil masa yang lama.

(Menteri Pertanian dan Industri Makanan, Datuk Seri Dr Ronald Kiandee)

"Jika ada tumpuan dan kerjasama yang erat antara institut penyelidikan ini, kita akan dapat menumpukan penyelidikan-penyelidikan, dapat menjimatkan masa, menjimatkan tenaga, menjimatkan perbelanjaan yang harus diguna pakai untuk menemukan satu-satu varieti. "Di negara luar, kajian-kajian seumpama ini kolaborasi dengan institut penyelidikan merupakan satu perkara biasa dan sebab itu di negara kita harus guna pakai institusi penyelidikan untuk yang ada di negara kita untuk temukan kajian yang lebih terperinci dan tentu sekali pakar-pakar dalam pelbagai institut ini boleh menyumbang kepada ke arah kerjasama yang erat," kata Dr Ronald kepada media pada Majlis Penyerahan Stesen Penyelidikan Hibrid MARDI Perlis-Yayasan Tuanku Syed Sirajuddin di MARDI Perlis, Tambun Tulang oleh Raja Perlis, Tuanku Syed Sirajuddin Jamalullail.  Penubuhan Stesen Penyelidikan Hibrid MARDI Perlis mendapat kerjasama Kerajaan Negeri, Kementerian Sains, Teknologi dan Inovasi (MOSTI) dan Yayasan Tuanku Syed Sirajuddin (YTSS).


Program Aspirasi Kampung Sejahtera perkasakan komuniti luar bandar

KUALA LUMPUR, 26 Julai- Kelestarian kampung dan komuniti luar bandar akan terus diperkasakan dan dipulihara menerusi pelaksanaan program Aspirasi Kampung Sejahtera yang dilancarkan oleh Kementerian Pembangunan Luar Bandar (KPLB).Menterinya, Datuk Seri Mahdzir Khalid berkata kampung akan dibangunkan menerusi program komprehensif pembangunan sosioekonomi bagi mewujudkan komuniti berdaya tahan, berinisiatif, berdikari dan berilmu.Selain membangunkan kesejahteraan kampung inisiatif itu juga berpotensi menjadi satu tarikan kepada industri pelancongan."Usaha ini melibatkan kampung, rumah panjang, kampung Orang Asli dan kampung tradisional di seluruh negara."Ia akan mewujudkan kampung yang mempunyai infrastruktur lengkap dalam pelbagai aspek seperti kemudahan asas, pasaran, kesihatan, pendidikan, modal insan, keusahawanan dan sosial." kata Mahdzir ketika berucap di Majlis Pelancaran Aspirasi Kampung Sejahtera di ibu negara.

(Datuk Seri Mahdzir berucap pada Majlis Pelancaran Aspirasi Kampung Sejahtera)

Pertandingan Aspirasi Kampung Sejahtera (PAKS) dianjurkan bagi mengenal pasti kampung yang berpotensi diketengahkan dan bersesuaian dengan konteks Aspirasi Kampung Sejahtera.Terdahulu Mahdzir mempengerusikan Mesyuarat Penyelarasan Antara Menteri Pembangunan Luar Bandar dengan EXCO Pembangunan Luar Bandar (MEXCLUB) Kali Ke-54.


KPDNHEP adakan sesi libat urus, tentukan harga maksimum minyak masak botol

PUTRAJAYA, 26 Julai- Kementerian Perdagangan Dalam Negeri dan Hal Ehwal Pengguna (KPDNHEP) sedang mengadakan sesi libat urus dengan pemain industri bagi membolehkan pewartaan harga maksimum minyak masak botol.Timbalan Menteri, Datuk Rosol Wahid berkata sesi libat urus itu dijangka mengambil masa seminggu bagi meneliti harga minyak semasa.Ini berikutan harga minyak sawit mentah dunia mula turun 3,000 per tan dan dijangka akan turun lagi."Kita bergantung kepada harga minyak semasa, kita tidak boleh tentukan dan saya yakin harga maksimum ini akan berubah sebab kita bergantung pada sumber asal minyak tersebut."Kalau harga minyak masak mentah (CPO) naik kita terpaksa naikkan, kalau CPO turun kita kena turunkan, itu sepatutnya untuk adil kepada pengguna," katanya.

Beliau berkata demikian kepada media selepas majlis Prapelancaran Cabutan Bertuah 'Belanja dan Menang' Program Jualan Malaysia (PJM) 2022, di sini hari ini.Rosol berkata, pihak industri masih tidak lagi menurunkan harga dengan alasan stok lama termasuk menunggu konsultasi daripada pengilang.


MAAB daftar lebih 170,000 kes wasiat libat aset RM86 bilion

TAIPING, 26 Julai- MyAngkasa Amanah Bhd (MAAB) telah mendaftarkan lebih 170,000 kes melibatkan wasiat dengan anggaran jumlah nilai aset sebanyak RM86 bilion setakat ini.  Daripada jumlah itu, sebanyak 637 fail bagi pentadbiran harta pusaka telah diuruskan berjumlah RM320 juta.Timbalan Presiden Angkasa, Profesor Madya Datuk Dr. Abdul Rahman Abdul Razak Shaik berkata jumlah tersebut disifatkan besar selain mencerminkan kepercayaan masyarakat kepada satu-satunya entiti koperasi dalam negara yang menjalankan amanah wasiat, pusaka serta infaq.  "Perkara harta pusaka ini banyak lagi yang patut dijalankan dengan cara pentadbiran yang lebih kemas, sebagaimana hari ini contoh yang terbaik bukan hanya waris tersebut dapat cara pembahagian malahan memberi ruang kepada waris untuk menjalankan infaq sekali."Urusan harta pusaka ini banyak yang tertangguh sampai berlaku hingga generasi kedua.Oleh yang demikian kita berharap terutamanya orang Islam tampil dalam menyelesaikan kekusutan harta pusaka," katanya.

Beliau menyatakan demikian pada majlis Penyerahan Sumbangan dan Infaq Harta Pusaka, di sini hari ini. Tambah Dr. Abdul Rahman, caj dikenakan adalah antara termurah selain tiada caj tambahan dikenakan sekiranya terdapat penambahan jumlah pusaka yang dilakukan pada saat akhir.


Waspada urusan pengambilan tanah bagi pembangunan ekonomi

(Rosli Isa (dua dari kiri) pada majlis penutup Seminar Pengambilan Tanah 2022 hari ini)

BANGI, 26 Julai- Urusan pengambilan tanah bagi pembangunan ekonomi perlu dilakukan secara waspada.Ini kerana setiap tindakan yang diambil tidak boleh melampaui Perkara 13 Perlembagaan Persekutuan.Menteri Tenaga dan Sumber Asli, Datuk Seri Takiyuddin Hassan berkata sesahihannya mungkin dicabar di mahkamah jika disalah urus."Perkara 13 Perlembagaan Persekutuan memperuntukkan hak terhadap harta iaitu tiada seorang pun boleh dilucutkan hartanya kecuali mengikut undang-undang dan tiada undang undang boleh memperuntukkan pengambilan dan penggunaan harta dengan paksa tanpa pampasan yang mencukupi," katanya pada majlis penutup Seminar Pengambilan Tanah 2022, di sini hari ini.Teks ucapannya dibacakan Ketua Setiausaha Kementerian Tenaga dan Sumber Asli, Datuk Rosli Isa.

Menurut Takiyuddin proses pengambilan tanah milik bukan mudah kerana tertakluk kepada prosedur."Proses pengambilan tanah milik bukan mudah, ia tertakluk kepada prosedur-prosedur menurut peraturan yang telah ditetapkan. Pada peringkat awal, ketentuan mengenai tanah, keluasan yang terlibat, jumlah pampasan dan mereka yang menerima pampasan mesti dipastikan."Prosedur seterusnya selepas itu ialah cukai, pengeluaran hak milik serta pemilikan secara rasmi dibuat. Pengurusan pengambilan balik tanah perlu diuruskan secara berhati-hati kerana jika salah urus ia mungkin akan dicabar kesahihannya di mahkamah."Prinsip asas undang-undang tentang hak individu ke atas hartanah perlu dipertahanan dan dipelihara," menurutnya.


Klinik kesihatan sekitar Lembah Klang beroperasi di luar waktu pejabat

PUTRAJAYA, 26 Julai- Beberapa klinik kesihatan di sekitar Lembah Klang akan beroperasi di luar waktu pejabat.Ini bagi mengurangkan kehadiran pesakit di wad kecemasan (ED) hospital terutama mereka yang tiada keperluan serius untuk menerima rawatan segera.Timbalan Menteri Kesihatan, Datuk Dr. Noor Azmi Ghazali berkata operasi dilanjutkan hingga 9.00 atau 10.00 malam setiap hari."Tidak semua yang contohnya di ED hospital, semua datang sedangkan tidak semuanya yang boleh duduk 'red zone', setengah itu kena 'clean zone', dia boleh pergi ke klinik kesihatan sahaja, tidak perlu pergi ke hospital.."Maknanya tidak semua yang pergi ke hospital itu, perlu pergi ke hospital sehingga sesak hospital," katanya.

Beliau menyatakan demikian selepas merasmikan Konvensyen Kualiti dan Penyelidikan Pakar Diet Kementerian Kesihatan Ketiga (DQRC 2022), di sini hari ini.Pengoperasian luar waktu pejabat itu akan diteruskan mengikut keperluan dan ia pernah dilaksanakan sebelum ini namun dihentikan ekoran pandemik COVID-19.


Subseksyen 4(5) SOSMA dilanjut lima tahun lagi

KUALA LUMPUR, 26 Julai- Dewan meluluskan usul untuk melanjutkan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) untuk tempoh lima tahun lagi.Usul itu dipersetujui menerusi undian belah bahagian dengan keputusan 111 ahli parlimen menyokong.Manakala 88 ahli parlimen tidak menyokong, 21 ahli parlimen tidak hadir.Keputusan itu membolehkan polis terus menggunakan kuasa khas untuk melanjutkan tempoh penahanan individu yang ditangkap dan ditahan bawah SOSMA, sehingga 28 hari untuk penyiasatan.Ketika menggulung usul, Menteri Dalam Negeri, Datuk Seri Hamzah Zainuddin memberi jaminan bawah Subseksyen 4(3), tiada seorang pun boleh ditangkap dan ditahan semata-mata atas kepercayaan politik atau aktiviti politiknya."Kesalahan keselamatan yang telah termaktub dalam jadual pertama SOSMA tersebut hanya termaktub kepada Bab VI iaitu kesalahan terhadap negara."Bab VIA kesalahan yang berhubungan dengan keganasan, Bab VIB jenayah terancang, Bab IIIA penyeludupan migran, akta dan akta langkah-langkah khas menentang keganasan di luar negara, tetapi daripada contoh yang dibangkitkan yang banyak sekali adalah tentang penggunaan 4(3)," katanya.

Perdebatan mengenai usul pelanjutan subseksyen SOSMA (Akta 747) mendapat sambutan hangat daripada ahli-ahli Dewan. Ahli Parlimen Pagoh, Tan Sri Muhyiddin Yassin antara yang bersetuju agar Subseksyen 4(5) dilanjutkan selama lima tahun dengan penambahbaikan. "Dalam tempoh lima tahun kalau pihak kerajaan dan Kementerian Dalam Negeri (KDN) boleh meneliti ada proses dan prosedur yang boleh disingkatkan."Teknologi yang mungkin lebih canggih digunakan, mungkin keperluan tempoh masa 28 hari itu boleh dapat dikurangkan," katanya. Wakil Padang Rengas, Datuk Seri Nazri Aziz pula berkongsi pengalamannya ketika membentangkan Akta SOSMA ketika menjadi Menteri di Jabatan Perdana Menteri (Undang-undang dan Parlimen) pada 2012. Menurutnya, SOSMA menjamin keadilan bagi mangsa jenayah dan keluarga mereka."Saya nak sentuh tentang apa yang kita lakukan untuk membela mangsa dan keluarganya, jadi polis ini mestilah diberikan alat untuk menyiasat."Jadi dalam hal ini kalau kita mahu membela rakyat tidak berdosa yang seharusnya undang-undang menjaga mereka, maka kita kena berikan alat kepada pihak polis untuk menyiasat dan saya telah mendengar apa yang telah dibentangkan oleh YB Menteri (KDN), mereka minta dipanjangkan sedikit iaitu 28 hari," jelas beliau.Wakil Bachok, Nik Mohamad Abduh Nik Abdul Aziz turut menyokong dengan nas bahawa akta SOSMA tidak keluar dari landasan Islam."Ulama bahaskan tempoh penahanan untuk siasatan, yang pertama hendaklah berkadar (bertempoh) dan ulama itu antaranya Abu Abdullah az-Zubairi, dari mazhab Syafi'e kita menyatakan bahawa kadar tahanan tidak boleh lebih daripada 30 hari untuk siasatan."Yang kedua kebanyakan ulama menyatakan kerajaan berhak menahan untuk siasatan banyak hari yang dia nak, asalkan itu beri kemaslahatan awam," katanya.


Program Jualan Rakyat MyGrocer@Wilayah tumpu 19,000 penduduk B40 di Labuan

(Program Jualan Rakyat MyGrocer@Wilayah diharap dapat meringankan kos sara hidup rakyat)

LABUAN, 26 Julai- Program Jualan Rakyat MyGrocer@Wilayah bakal memberi manfaat kepada 19,000 penduduk dalam kalangan B40 di Labuan, untuk mendapatkan sumber protein seperti ayam dan telur ayam. Pengerusi Perbadanan Labuan, Senator Datuk Bashir Alias berkata, dengan peruntukan berjumlah RM399,000, jualan itu mampu meringankan kos sara hidup rakyat, sekali gus membela nasib Keluarga Malaysia.  "Program tersebut akan berlangsung selama 6 bulan dari tarikh hari ini dan kita jangkakan inilah program yang akan membantu golongan B40 dalam memperoleh bahan protein seperti ayam dan telur. "Untuk bekalan ayam, Perbadanan Labuan akan sediakan RM3 bagi satu kupon untuk pembelian seekor ayam dan untuk pembelian telur melebihi 10 biji akan mendapat kupon diskuan 50 sen," kata Bashir selepas pelancaran Program Jualan Rakyat MyGrocer@Wilayah peringkat Labuan, bertempat di Pasar Sentral Labuan di sini.

(Senator Datuk Bashir (dua dari kiri) selepas pelancaran Program Jualan Rakyat MyGrocer@Wilayah peringkat Labuan, bertempat di Pasar Sentral Labuan)

Program inisiatif Kementerian Wilayah Persekutuan dengan kerjasama Perbadanan Labuan dan Yayasan Wilayah Persekutuan ini, memfokuskan jualan barangan sumber protein utama bersubsidi iaitu ayam dan telur ayam, agar rakyat dapat berbelanja pada harga yang lebih rendah.  Setiap wakil isi rumah B40 warga Malaysia akan diberi kupon, untuk digunakan di 18 kedai rakan strategik dan peniaga ayam di Pasar Sentral Labuan.


Lebih 600 PoP hab rangkaian gentian optik untuk kawasan luar bandar Johor

JOHOR, 26 Julai- Lebih 600 titik kehadiran atau 'Point of Presence' (PoP) hab rangkaian gentian optik akan disediakan Kementerian Komunikasi dan Multimedia di kawasan luar bandar Johor, dengan kos pembinaan, RM525.3 juta.Menteri Besar, Datuk Onn Hafiz Ghazi menerusi laman Facebooknya berkata, fasa 1 pemasangan bermula tahun ini, dengan tumpuan kepada 50 kawasan berhampiran sekolah dan lima kawasan perindustrian.  Fasa 2 pula melibatkan pemasangan 568 PoP yang diperluas ke seluruh negeri.  "Perbincangan mengenai hal-hal liputan komunikasi dan internet negeri sudah dibuat bersama menterinya, Tan Sri Annuar Musa.  "Penyediaan PoP itu berupaya meningkatkan jaringan dan liputan infrasturktur jalur lebar di kawasan sekitar sekolah dan berpenduduk, termasuk kebolehcapaian 4G yang memberangsangkan," kata Onn Hafiz. "Capaian internet meluas diharap dapat membantu mengembangkan ekonomi luar Bandar, malah penting untuk membolehkan bahan pembelajaran dimuat turun bagi meningkatkan kualiti pendidikan di sekolah.

(Lebih 600 POP hab rangkaian gentian optik untuk kawasan luar bandar Johor)

"Perbincangan mengenai perkhidmatan 5G turut diadakan kedua-dua pihak," tambah beliau.


RM7.47 juta, peruntukan buat penduduk terjejas banjir di Terengganu

KUALA TERENGGANU, 26 Julai- Bantuan Wang Ihsan sebanyak RM1,000 akan diagihkan kepada penduduk terjejas banjir di Terengganu membabitkan peruntukan lebih RM7.47 juta. Jumlah itu akan diagihkan kepada 7,471 Ketua Isi Rumah (KIR) yang tidak berpindah ke pusat pemindahan sementara (PPS) ketika banjir awal tahun ini.  Pengerusi Jawatankuasa Kebajikan, Pembangunan Wanita, Keluarga, dan Perpaduan Nasional Negeri, Hanfiah Mat berkata, bantuan tersebut disalurkan Agensi Pengurusan Bencana Negara, Nadma. Ia akan diberi kepada kesemua KIR yang berdaftar dengan PPS dan akan diserahkan pada awal bulan depan.  Daerah paling ramai melibatkan daerah Kemaman iaitu seramai 4,795 KIR. Diikuti daerah Kuala Terengganu seribu 506 KIR, Kuala Nerus 636 KIR dan selebihnya di Hulu Terengganu, Dungun, Setiu dan Besut.  Beliau berkata kepada pemberita selepas Persidangan Dewan Undangan Negeri di Kuala Terengganu.  Dalam perkembangan lain, agihan bantuan kewangan menerusi Tabung Darul Iman telah merekodkan lebih RM14.27 juta yang memberi manfaat kepada 16,878 penerima sejak tahun 2020 hingga Jun tahun ini.  Tabung tersebut diwujudkan untuk menyalurkan bantuan kepada rakyat yang memerlukan seperti pesakit kronik, bantuan perubatan dan bencana alam.

(Pengerusi Jawatankuasa Kebajikan, Pembangunan Wanita, Keluarga, dan Perpaduan Nasional negeri, Hanfiah Mat)


Pusat Susu Bonda Halimatussadia 'Bank Susu' patuh syariah

KUANTAN, 26 Julai- Raja Permaisuri Agong, Tunku Hajah Azizah Aminah Maimunah Iskandariah hari ini merasmikan Pusat Susu Bonda Halimatussadia (HMMC) di Pusat Kesihatan Sultan Ahmad Shah, Universiti Islam Antarabangsa Malaysia (SASMEC@IIUM), Kuantan.Idea penubuhan pusat itu bermula pada akhir tahun 2019 kini direalisasikan dan menjadi bank susu patuh syariah, yang diwujudkan bagi membekalkan susu ibu kepada bayi-bayi pramatang.Baginda bertitah, bagi memastikan idea itu dilaksanakan, perbincangan dan penelitian dilaksanakan pihak berkaitan sejak tahun 2020, bagi memastikan ia dilaksana berlandaskan syariah.Menyedari manfaat susu ibu terutama kepada bayi pramatang titahnya, pusat ini perlu terus beroperasi dan tidak sekadar "hangat-hangat tahi ayam".Beberapa prosedur penting digariskan sebelum susu itu diberikan kepada bayi, termasuk memastikan kedua-dua keluarga penyumbang dan penerima susu, dipertemukan.Baginda turut menyeru ibu-ibu yang mempunyai kelebihan susu ibu, untuk menyumbangkannya ke HMMC.Dalam titahnya, baginda juga menasihatkan ibu-ibu yang menyusukan anak, supaya sentiasa makan makanan yang berkhasiat kerana bayi mendapatkan nutrisi makanan melalui susu ibu.Baginda bertitah demikian ketika mencemar duli berangkat dan merasmikan Pusat Susu Bonda Halimatussadia di Pusat Kesihatan Sultan Ahmad Shah, Universiti Islam Antarabangsa Malaysia (SASMEC@IIUM) Kuantan.Hadir sama, Pengerusi Jawatankuasa Kerja Raya, Pengangkutan dan Kesihatan Pahang, Datuk Seri Norol Azali Sulaiman; Pengerusi Jawatankuasa Perpaduan, Kebajikan Masyarakat, Pembangunan Wanita dan Keluarga Negeri Pahang, Datuk Seri Shahaniza Shamsuddin; dan Presiden IIUM Tan Sri Samsudin Osman.

(Tunku Azizah melihat proses pengasingan susu sambil menerima penerangan daripada pegawai HMMC)